Polis siasat kes kanak-kanak tercampak keluar dari kereta
2 Julai 2022, 4:20 pm
GOMBAK – Polis sedang menjalankan siasatan berhubung kejadian seorang kanak-kanak tercampak keluar dari sebuah kereta ketika membuat pusingan U di Jalan Tasik Puteri, Rawang baru-baru ini.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah mengesan satu rakaman video yang tular di media sosial semalam berdurasi satu minit 37 saat yang memaparkan kejadian tersebut.
“Rakaman terbabit memaparkan seorang kanak-kanak dipercayai perempuan telah tercampak keluar dari sebuah kereta jenis Perodua Myvi ketika kenderaan terbabit membuat pusingan U.
“Seorang lelaki telah membantu mengangkat mangsa yang tertiarap di atas jalan sebelum diserahkan kepada seorang wanita dipercayai ibu mangsa,” katanya dalam kenyataan di sini hari ini.
Mengulas lanjut, kejadian akan disiasat di bawah Seksyen 31(1)(a) Akta Kanak-Kanak 2001 iaitu mana-mana orang bertanggungjawab ke atas seorang kanak-kanak didapati menganiayai, mengabaikan, membuang atau mendedahkan kanak-kanak dengan cara yang mungkin akan menyebabkannya mengalami kecederaan fizikal atau emosi.
“Sekiranya disabitkan dengan kesalahan boleh didenda tidak melebihi RM20,000 atau dipenjarakan selama tempoh tidak melebihi sepuluh tahun atau kedua-duanya.

“Polis juga menyeru orang ramai yang mempunyai maklumat berhubung kejadian untuk menghubungi Pegawai Penyiasat Inspektor Nik Nor Aqeela Nik Abdullah di talian 019-9260203 atau 03-61262222,” jelasnya.
Kosmo! Online semalam melaporkan, sebuah rakaman video tular di media sosial yang memaparkan seorang kanak-kanak tercampak keluar dari sebuah kereta ketika sedang membuat pusingan U di persimpangan lampu isyarat.
Kejadian tersebut disedari pemandu kenderaan di belakangnya yang juga turut memberikan bantuan awal menyelamatkan kanak-kanak berkenaan dengan mendukungnya. – KOSMO! ONLINE.


Tiada perubahan ketara suhu petang Isnin depan
Oleh AMREE AHMAD

2 Julai 2022, 4:25 pm
PUTRAJAYA- Suhu di Malaysia pada petang Isnin depan dijangka tidak berdepan perubahan ketara susulan fenomena aphelion yang dijangka berlaku di seluruh dunia pada hari berkenaan.
Jabatan Meteorologi Malaysia (MetMalaysia) berkata, fenomena dikenali sebagai aphelion itu dijangka berlaku pada pukul 3.10 petang serta tidak menunjukkan perubahan suhu ketara.
“Suhu di Kuala Lumpur diramalkan mencapai bacaan maksimum sehingga 34 darjah Celsius manakala minimum pula 24 darjah Celsius.
“Begitu juga kawasan peranginan tanah tinggi terkenal, Cameron Highlands di Pahang yang diramal mencatatkan suhu minimum 16 darjah Celsius serta maksimum 23 darjah Celsius,” katanya.
Oleh demikian, suhu purata berkenaan dianggap sebagai normal bagi dua destinasi tersebut dan bukan luar biasa sebagaimana tular di laman media sosial.
Fenomena itu terjadi apabila orbit bumi berada pada jarak yang paling jauh daripada matahari dan kali ini kedudukannya dianggarkan dengan jarak 152,098,455 kilometer (km).

Ia kebiasaannya berlaku selang dua minggu selepas Solstis Musim Panas iaitu pada 21 Jun lalu yang menyaksikan waktu siang berlaku panjang di hemisfera utara dan sebaliknya di selatan. -KOSMO! ONLINE


Isu harga minyak masak bukan dibawah kami – Jeck Seng
Oleh MUHAMMAD ZIKRI

2 Julai 2022, 4:10 pm
PONTIAN – Isu kenaikan harga minyak masak yang tinggi sehingga membebankan pengguna bukan melibatkan Kementerian Perusahaan, Perladangan dan Komoditi sebaliknya kementerian lain.
Timbalan Menterinya, Datuk Seri Wee Jeck Seng berkata, kementerian bertanggungjawab ialah Kementerian Perdagangan Dalam Negeri dan Hal Ehwal Pengguna (KPDHEP) yang bertanggungjawab dalam soal harga barangan.
Katanya, beliau akan menghubungi kementerian tersebut memandangkan rungutan mengenai harga barangan tersebut kini berlaku dilapangan dan memerlukan tindakan segera dari pihak berkenaan.
Menurut Jeck Seng, walaupun kementeriannya terlibat secara langsung dengan industri kelapa sawit di negara ini , namun ini tidak bermakna soal minyak masak juga dibawah kawalan pihaknya juga.
“Saya amat memahami isu yang berlaku dilapangan ketika dimana orang ramai terkejut dengan kenaikan harga minyak sawit botol, dalam masa yang sama sukar untuk mendapatkan minyak masak peket.
“Harapan kami supaya pihak kementerian turun padang bagi melihat dengan lebih dekat isu kenaikan harga minyak masak yang dilihat naik terlalu tinggi,” katanya selepas majlis penyampaian sumbangan kotak makanan daripada Yayasan Sultan Ibrahim Johor, Pekan Nanas, di sini, hari ini. – KOSMO! ONLINE.


Kilang coklat terbesar dicemari Salmonella
Oleh KOSMO!

2 Julai 2022, 4:00 pm
BRUSSELS, Belgium – Pengeluaran di kilang coklat terbesar dunia di Belgium dihentikan selepas pencemaran Salmonella dikesan di premis tersebut, lapor portal berita MailOnline.
Kilang gergasi milik syarikat Switzerland,  Barry Callebaut di bandar Wieze, menghentikan pengeluaran serta-merta selepas bakteria berbahaya itu ditemui dalam mesin adunannya.
Barry Callebaut menghasilkan coklat cair yang dijual secara borong kepada 73 syarikat terkemuka seperti Hershey, Mondelez, Nestle dan Unilever.
Setakat ini, tiada laporan mengenai mana-mana pengguna coklat dijangkiti salmonella.Bakteria itu menyebabkan penyakit salmonellosis dengan  simptom cirit-birit dan demam.
“Semua produk keluaran  Barry Callebaut  dihentikan penjualannya selepas keputusan ujian diperoleh.
“Barry Callebaut sedang menghubungi semua pelanggan yang mungkin menerima produk tercemar. Pengeluaran coklat di Wieze kekal digantung sehingga diberitahu kelak,” kata jurucakap syarikat, Korneel Warlop.

Kebanyakan produk yang didapati tercemar masih berada di dalam kilang, manakala syarikat itu tidak menjual produk secara terus kepada pengguna. Justeru, tiada kebimbangan produk tercemar akan mengisi rak-rak kedai serta pasar raya.
Bagaimanapun, firma itu tetap mengambil langkah berjaga-jaga dengan menghubungi semua pelanggannya dan meminta mereka tidak menghantar sebarang produk yang menggunakan coklat Barry Callebaut bermula 25 Jun lepas.
“Keselamatan makanan adalah sangat penting untuk Barry Callebaut dan pencemaran ini agak luar biasa.
“Kami mempunyai piagam dan prosedur keselamatan makanan yang jelas dalam situasi sebegini,” kata firma itu.
Barry Callebaut adalah syarikat pengeluar coklat nombor satu dunia dengan jualan tahunan mencecah 2.2 juta tan pada tahun kewangan 2020 hingga 2021. – Agensi


Prof. Dr. Sharifudin dilantik Naib Canselor USIM yang baharu
Oleh ZAKKINA WATI AHMAD TARMIZI

2 Julai 2022, 2:28 pm
SEREMBAN – Bekas Timbalan Naib Canselor Universiti Sains Islam Malaysia (USIM), Prof. Ts. Dr. Sharifudin Md. Shaarani, 51, dilantik
sebagai Naib Canselor universiti bagi tempoh tiga tahun berkuat kuasa 1 Julai lalu sehingga 30 Jun 2025.
Pusat Komunikasi Strategik USIM dalam kenyataan memaklumkan, beliau menggantikan Prof. Datuk Dr. Mohamed Ridza Wahiddin yang telah tamat lantikan pada 9 Mei lalu.
“Sharifudin merupakan lulusan Doktor Falsafah dalam bidang Teknologi Makanan dari University of Cambridge, berpengalaman luas dalam pentadbiran dengan jawatan terakhir sebagai Timbalan Naib Canselor (Penyelidikan dan Inovasi) di USIM dan pernah menjadi Pengarah di Pusat Pengurusan Penyelidikan dan Inovasi USIM.
“Beliau aktif dalam bidang penyelidikan dan penerbitan dengan menghasilkan jurnal-jurnal berimpak tinggi, turut aktif dalam aktiviti konsultansi dalam bidang industri halal dan telah banyak terlibat dengan projek-projek industri halal di peringkat antarabangsa.
“Sebelum ini, beliau telah dilantik bagi memegang pelbagai peranan penting dalam bidang pentadbiran dan akademik antaranya sebagai Ahli Jawatankuasa Majlis Ugama Islam Sabah (MUIS) Halal Hub (November 2021 hingga Oktober 2024) da Tenaga Pengajar Halal di Jabatan Kemajuan Islam Malaysia (Jakim ) bermula Januari 2022 sehingga Disember 2023,” kata kenyataan itu lagi.
Menurut kenyataan itu lagi, dengan kepakaran dan pengalaman dimiliki Sharifudin diharapkan dapat memacu USIM terus terkehadapan sebagai sebuah entiti dan universiti awam yang menerajui pengintegrasian Ilmu Naqli dan Aqli sebagai tunjang kebitaraannya. -KOSMO! ONLINE.


Warga emas nyaris ditimpa bumbung dan pokok tumbang dipanah petir
Oleh AZIZAH SHAFIEI

2 Julai 2022, 2:44 pm
BERA – Sebuah keluarga melalui detik cemas apabila rumah mereka ditimpa pokok yang tumbang dipercayai akibat panahan petir dalam kejadian ribut di Felda Purun di sini semalam.
Kejadian kira-kira pukul 6 petang itu turut menyaksikan seorang warga emas, Shahari Abdul Hammid,87, yang terlantar akibat penyakit Alzheimer nyaris ditimpa bumbung rumah yang jatuh.
Siti Fairus Shahari,38, berkata, kejadian itu menyebabkan mereka sekeluarga masih trauma yang mana kakaknya Roshaniza yang berumur 42 tahun mengalami demam sehingga hari ini.
“Semasa kejadian itu kakak sedang menyediakan minum petang, ayah berbaring di katil tengah rumah, dan ibu serta anak saya berada di bilik tidur belakang.
“Kakak saya dengar bunyi dentuman yang kuat tetapi langsung tidak menyangka pokok bacang dan kelapa tumbang menimpa bumbung rumah. Dia hanya sedar bila anak sulungnya menjerit sebelum kakak berlari melihat ayah.
“Ayah baring di katil tengah-tengah rumah, jadi bila pokok kelapa tumbang memang habis bumbung di situ, hampir-hampir sahaja jatuh menimpa ayah,”katanya di sini hari ini.

Sementara itu, Ahmad Aqil Rifqi Norisjinan,13, berkata, semasa kejadian keadaan begitu kelam kabut dan dia amat terkejut melihat keadaan datuknya yang hampir dihempap pokok dan buah kelapa.
Katanya, keadaan pokok yang tumbang selepas bunyi seakan tembakan dipercayai akibat pokok terkena panahan petir menyebabkan mereka semua terkejut dan berasa takut.
“Saya dengar bunyi kuat sangat, jadi saya dari ruang tamu ke dapur, tengok pokok kelapa dan hempap bumbung dan hujan masuk dalam bilik, habis basah kawasan ruang tengah.
“Hampir 50 biji buah kelapa jatuh atas bumbung, mujur tidak kena datuk dan pucuk kelapa tersangkut pada wayar elektrik, kalau tidak, memang hempap datuk,” katanya.
Difahamkan sebanyak 19 buah rumah rosak akibat kejadian ribut yang membadai Felda Purun, Felda Mayam dan Felda Bukit Kepayang di sini semalam. – KOSMO! ONLINE.


Tze Yong ada potensi, boleh berjaya – Chong Wei
Oleh MUHAMMAD ZUHAILY BADLISHAH

2 Julai 2022, 2:52 pm
KUALA LUMPUR – Legenda badminton negara, Datuk Lee Chong Wei menaruh harapan tinggi untuk melihat pemain perseorangan lelaki, Ng Tze Yong berjaya di peringkat tertinggi pada masa depan.
Bekas pemain No.1 dunia itu berharap Tze Yong, 22, mampu menangani tekanan dan berjuang untuk diri sendiri selepas merasai ‘bahang’ saingan Terbuka Malaysia ketika ini.
Disebabkan itu, Chong Wei berharap pemberian raketnya mampu meniup semangat Tze Yong untuk meraih keputusan cemerlang selepas dipilih menggantikan Lee Zii Jia pada Sukan Komanwel Birmingham 2022 bermula 28 Julai ini.
“Dia memang ada potensi dan saya percaya dia pun dah tahu apa kekurangannya. Terbuka Malaysia mungkin sudah tunjukkan tahap dan kecergasannya di mana sekarang.
“Dia baru main satu perlawanan, kaki sudah kejang. Kalau menang, dia ada empat pusingan lagi. Bukan mudah tetapi saya harap dia boleh berjuang untuk diri sendiri.
“Saya harap dia dapat tangani tekanan dan berjaya di masa depan. Tak mudah tetapi saya rasa bukan satu orang tetapi semua orang nak dia dapat keputusan bagus di Sukan Komanwel nanti,” katanya.

Chong Wei menyerahkan raketnya kepada pemain No.48 dunia itu selepas tamat perlawanan pertunjukkan legenda badminton dunia ‘Yonex Legend’s Vision’ di Axiata Arena, Bukit Jalil hari ini.
Selain Chong Wei, tiga lagi legenda badminton dunia turut dijemput beraksi pada perlawanan pertunjukan itu iaitu Taufik Hidayat (Indonesia), Peter Gade (Denmark) dan Lee Yong-dae (Korea Selatan).
“Ini satu memori yang bagus buat Tze Yong. Dia ialah pemain perseorangan lelaki pertama buat BAM (Persatuan Badminton Malaysia). Saya beri raket terakhir saya, kasi ‘ong’ untuk dia,” jelas Chong Wei.
Sebagai rekod, Tze Yong terkandas di pusingan pertama Terbuka Malaysia selepas tewas 16-21, 23-21, 18-21 dalam tempoh satu jam 27 minit kepada pemain ranking ke-25 dunia China, Lu Guangzu. – KOSMO! ONLINE


Jurujual wanita hilang wang simpanan ditipu Macau Scam
Oleh ASLIZA MUSA

2 Julai 2022, 2:32 pm
TELUK INTAN – Seorang jurujual pakaian berputih mata apabila wang simpanan berjumlah RM16,500 lesap selepas ditipu individu yang mendakwa dia terlibat dalam kes penggubahan wang haram.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian bermula selepas wanita berusia 31 tahun itu menerima panggilan telefon daripada individu yang memperkenalkan diri sebagai kakitangan sebuah bank di Kuala Lumpur semalam.
Katanya, individu terbabit memaklumkan mangsa mempunyai tunggakan bayaran bulanan kad kredit namun wanita itu menafikan dakwaan tersebut.
“Panggilan telefon berkenaan kemudian disambung kononnya kepada pihak Bank Negara Malaysia (BNM) di mana mangsa dikatakan terlibat dalam jenayah penggubahan wang haram.
“Terpedaya dengan penipuan itu, mangsa telah menyerahkan butiran perbankan miliknya beserta nama dan kata laluan kepada sindiket dengan alasan memudahkan mereka membuat seliaan dan pemantauan ke atas akaun bank mangsa.
“Maklumat perbankan itu diserahkan kepada seorang lelaki dikenali Suhaimi Ali kononnya daripada Bank Negara,” katanya dalam satu kenyataan di sini hari ini.

Menurut Ahmad Adnan, mangsa hanya menyedari ditipu setelah wang dalam akaun bank miliknya dipindahkan secara berperingkat melalui tiga transaksi dengan jumlah keseluruhan RM16,500.
Katanya, mangsa membuat laporan polis di Balai Polis Teluk Intan semalam dan siasatan kes tersebut sedang dijalankan mengikut Seksyen 420 Kanun Keseksaan kerana menipu. – KOSMO! ONLINE.


Pelantikan Tajuddin telah dapat perkenan Agong – PM
Oleh AHMAD SHAHERMAN SHAMSURI

2 Julai 2022, 2:19 pm
PETALING JAYA – Desakan sesetengah pihak supaya menarik balik lantikan Ahli Parlimen Pasir Salak, Datuk Seri Tajuddin Abdul Rahman sebagai Duta Besar Malaysia ke Indonesia dilihat sebagai mempertikaikan kuasa Yang di-Pertuan Agong.
Ini kerana kata Perdana Menteri, Datuk Seri Ismail Sabri Yaakob, pelantikan Tajuddin itu telah mendapat perkenan Al-Sultan Abdullah Ri’ayatuddin Al-Mustafa Billah Shah serta mendapat kelulusan Kabinet.
“Janganlah kita persoalkan kuasa Agong pula. Agong sudah perkenan, kita pula nak tarik balik, hendak desak Agong sebab Agong yang beri perkenan.
“Sepatutnya sudah serah watikah itu hari itu, tetapi Agong gering waktu serah (watikah), lepas ini akan serahkan,” katanya ketika ditemui pada Majlis Perasmian Persidangan Perwakilan MTUC Kali Ke-42 di Auditorium Dewan Ungku Aziz, Fakulti Pergigian, Universiti Malaya, di sini hari ini.
Beliau berkata demikian ketika diminta mengulas mengenai gesaan beberapa pihak untuk menarik balik pelantikan bekas ahli Majlis Kerja Tertinggi (MKT) UMNO ekoran pendedahannya mengenai pergolakan dalaman parti itu.
Sementara itu, ketika ditanya sama ada beliau bersedia untuk menjadi ‘orang tengah’ mendamaikan keadaan, Naib Presiden UMNO itu berkata, tiada keperluan untuk berbuat demikian kerana semuanya sudah selesai.

“Tidak timbul isu orang tengah sebab perkara itu orang sudah cakap,”katanya.-KOSMO! ONLINE.


Mari amalkan makanan sihat tanpa minyak
Oleh KOSMO!

2 Julai 2022, 2:52 pm
PETALING JAYA – Rata-rata orang ramai mula menyarankan peralihan kepada gaya hidup lebih sihat dengan mengurangkan penggunaan minyak dalam masakan.
Ini disebabkan mereka mula tersepit dengan kenaikan harga minyak masak berbotol yang semakin melambung tinggi.
Tinjauan Kosmo! di media sosial hari ini mendapati ramai memuat naik hantaran berkongsi gambar harga minyak masak botol lima kilogram (kg) di pasar raya sehingga ada yang mencecah RM54 sebotol.
Situasi ini memberi ketakutan kepada golongan pengguna kerana bimbang pendapatan bulanan mereka tidak dapat menampung keperluan hidup ketika ini.
“Jom kita amalkan gaya hidup sihat, kurangkan minyak dalam masakan, makan makanan rebus agar dapat kawal lemak dan kolesterol dalam badan juga, sambil sihat dapat kita menjimat,” saran Azmin Nauful.
“Mendadak betul kenaikan harga, kami rakyat belum bersedia sepenuhnya, mental kami terganggu dengan situasi tertekan seperti ini, kami tak tahu apa tujuan dan permainan kerajaan, adakah untuk negara dan kepentingan sendiri, atau tidak pernah fikirkan keperluan rakyat?,” sola Aminah.

“Kita kena belajar untuk bijak berbelanja, bijak dalam membuat hidangan harian, jadualkan menu setiap hari supaya boleh kawal perbelanjaan, itu saja cara yang terbaik boleh dilakukan untuk tidak merana kemudian hari,” pesan seorang pengguna lain. – KOSMO! ONLINE


Iqbal beli banglo RM5 juta, mahal sebab kawasan
Oleh MOHAMMAD SHAHEMY AZMI

2 Julai 2022, 2:22 pm
PETALING JAYA – Selepas sebulan mencari rumah baharu, usahawan bergelar penyanyi dan juga pelakon, Ahmad Iqbal akhirnya dapat membeli sebuah kediaman mewah berharga RM5 juta yang terletak di penempatan elit di Bangsar, Kuala Lumpur.
Iqbal atau nama lengkapnya Ahmad Iqbal Zulkefli ketika dihubungi Kosmo! berkata, rumah banglo dua tingkat yang dilengkapi tujuh bilik itu terletak berhampiran dengan pusat beli-belah terkemuka, Mid Valley.
“Alhamdulillah selepas sebulan, dan menilai lebih daripada 15 buah rumah, saya akhirnya bersetuju untuk membeli sebuah kediaman banglo dua tingkat di Bangsar berharga RM5 juta. Rumah tersebut tidaklah terlalu besar, cuma harganya mahal sebab kawasan (Bangsar).
“Rumah itu kalau disewa pun harganya sekitar RM20,000 sebulan,” ujarnya.
Ujar bekas peserta program Big Stage 2022 lagi, dia memilih Bangsar kerana lokasinya yang strategik dan terletak di tengah-tengah pusat bandaraya Kuala Lumpur.
“Pada awalnya saya mahu memberi rumah di kawasan Mont Kiara, tapi tiada dan akhirnya memilih kawasan Bangsar kerana dekat lokasinya yang strategik.

“Sebelum ini saya tinggal di Kajang dan memerlukan masa sehingga dua jam untuk ke Kuala Lumpur disebabkan kesesakan jalan raya. Buang masa dan duit minyak saya sahaja,” jelasnya yang akan berpindah ke rumah baharunya sekitar pertengahan Julai nanti.
Kata Iqbal, dia juga bercadang untuk melakukan sedikit pengubahsuaian pada rumah tersebut, namun bukanlah dalam masa terdekat kerana memerlukan modal yang besar sekitar RM1 juta sehingga RM2 juta.
“Saya akan buat ubah suai rumah, tapi bukan sekarang. Lagi pun banyak nak pakai duit. Saya bukan kaya seperti Datuk Alif Syukri atau Datuk Sri Vida,” katanya.
Dalam pada itu, Iqbal turut berpesan pada netizen yang mungkin akan bercakap dia mampu untuk membeli rumah tersebut kerana berduit, sedangkan dirinya juga pernah melalui hidup susah suatu ketika dahulu.
“Ada netizen komen, katanya tidak kisah saya mampu membeli rumah berharga jutaan ringgit sebab saya kaya. Tapi mereka lupa saya pernah hidup susah dahulu.
“Saya pernah cuci pinggan, kerja di restoran makanan segera dan di pasar malam. Rezeki saya lebih sebab usaha saya lebih. Kepada mereka yang mengecam saya, janganlah anggap kaya itu sebagai hina,” katanya.
Pada masa sama, Iqbal juga mahu mengubah persepsi masyarakat supaya tidak berfikir mahu hidup sederhana dan ‘cukup makan’ kerana menganggap sikap sebegitu sebagai pentingkan diri sendiri.
“Kalau kita berusaha dan ada rezeki lebih, sekurang-kurangnya kita dapat bantu orang lain yang susah dan jana ekonomi negara. Dapat juga membayar zakat lebih,” katanya. – KOSMO! ONLINE


Kapal Spectrum of The Seas berlabuh di Pulau Pinang hari ini
Oleh SAFINA RAMLI

2 Julai 2022, 2:56 pm
GEORGE TOWN – Swettenham Pier Cruise Terminal (SPCT) hari ini menerima persinggahan kapal persiaran antarabangsa pertama setelah dua tahun aktiviti pelayaran luar itu dihentikan di negara ini susulan penularan wabak Covid-19.
Kapal Spectrum of The Seas milik Royal Carribean Cruises Ltd. (RCCL) yang membawa 3,239 penumpang dan 1,577 kru kapal berlabuh di SPCT awal pagi tadi.
Pengerusi Suruhanjaya Pelabuhan Pulau Pinang (SPPP), Datuk Tan Teik Cheng berkata, beliau teruja dengan ketibaan kapal persiaran antarabangsa tersebut di negeri ini kerana manfaat yang akan diberikan kepada industri pelancongan dan industri hiliran di negeri ini.
”Manfaat yang diperoleh dengan kehadiran kapal persiaran antarabangsa ini adalah besar dan mampu memeriahkan lagi suasana di Pulau Pinang sebagai sebuah negeri pelancongan bukan sekadar di peringkat domestik malah di peringkat antarabangsa.
”Persinggahan Spectrum of the Seas pada kali ini merupakan titik tolak bagi persinggahan kapal-kapal persiaran antarabangsa yang lain pada masa depan, kapal Spectrum of the Seas itu sendiri akan berlabuh di Pulau Pinang dua kali seminggu,” katanya ketika menyambut ketibaan pelancong yang menaiki kapal persiaran Spectrum of The Seas di SPCT di sini hari ini.
Sambutan ketibaan tersebut turut disertai oleh Pengurus Besar SPPP, Monaliza Suhaimi, Ketua Pegawai Eksekutif Penang Port Sdn. Bhd. (PPSB), Datuk Sasedharan Vasudevan dan lain-lain agensi.

Menurut beliau, pihaknya juga amat berpuas hati dengan persediaan yang telah dilaksanakan bagi menyambut ketibaan kapal persiaran tersebut.
”Kami juga berbesar hati dengan kesudian pihak Penang Global Tourism (PGT) yang mengadakan persembahan bagi memeriahkan lagi sambutan tersebut dan juga kesudian pihak PPSB yang menyediakan cenderahati kepada penumpang kapal Spectrum of The Seas.
”Kami juga mengalu-alukan ketibaan penumpang kapal tersebut dan berharap agar mereka akan kembali mengunjungi Pulau Pinang pada masa depan,” tambahnya. KOSMO! ONLINE.


APMM tahan tiga kru bot pemancing
Oleh TENGKU DANISH BAHRI TENGKU YUSOFF

2 Julai 2022, 2:48 pm
KUALA TERENGGANU – Tekong dan dua kru bot yang mengalami kerosakan di Laut China Selatan sewaktu membawa 10 pemancing ditahan Maritim Malaysia (APMM) hari ini.
Pengarah Maritim Terengganu, Kepten Maritim Muhammad Saufi Mohd. Ramli berkata, siasatan awal mendapati mereka yang berusia dalam lingkungan 39 hingga 46 tahun itu mengendalikan trip memancing itu tanpa permit sah daripada Jabatan Laut.
“Bot tersebut juga sebenarnya tidak sesuai untuk aktiviti rekreasi memancing. Ia tidak dilengkapi dengan alat komunikasi dan kelengkapan rawatan awal.
“Trip memancing ke kawasan pelantar minyak juga adalah aktiviti yang dilarang oleh undang-undang,” katanya selepas memantau operasi menyelamat 10 pemancing terlibat di Jeti Maritim Terengganu di sini hari ini.
Muhammad Saufi berkata, kesalahan melibatkan bot sama bukan pertama kali dilakukan kerana ia pernah dikenakan tindakan oleh APMM atas perbuatan sama pada dua tahun lalu.
Tambah beliau, ketiga-tiga suspek ditahan reman selama 14 hari mulai semalam bagi membantu siasatan.

Kosmo! 3 Februari lalu melaporkan perbuatan memancing di kawasan 500 meter radius dari pelantar minyak adalah tidak dibenarkan kerana ia telah diwartakan sebagai kawasan larangan mengikut Akta Kawasan Larangan dan Tempat Larangan 1959.
Mana-mana pihak yang melanggar peraturan tersebut boleh dikenakan tindakan penjara sehingga dua tahun atau denda maksimum RM1,000 atau kedua-dua sekali jika sabit kesalahan. – KOSMO! ONLINE.


50 ahli Armada sertai UMNO Temerloh
Oleh HARIS FADILAH AHMAD

2 Julai 2022, 2:23 pm
TEMERLOH -Parti Pribumi Bersatu Malaysia (Bersatu) Bahagian Temerloh hari ini menerima tamparan apabila seramai 50 orang yang terdiri daripada ahli Angkatan Bersatu Anak Muda (Armada) tampil beramai-ramai untuk menyertai UMNO.
Lebih menarik, mereka yang diketuai oleh bekas Ketua Armada Temerloh, Muhammad Faharuddin Hashim merupakan antara pengasas awal sayap Armada Bersatu yang mengetuai hampir 300 orang ahli di bahagian Temerloh.
Menurut Muhammad Faharuddin, mereka sudah hilang kepercayaan kepada kepimpinan atasan parti tersebut yang didakwa tidak cakna dengan kebajikan ahli Armada di peringkat bawah.
“Sejak saya merintis penubuhan dan dilantik menjadi Ketua Armada Temerloh, pemimpin pihak atasan tidak peduli langsung nasib ahli di sini apatah lagi rakyat sejak parti Bersatu ditubuhkan dan bergerak sehingga ini.
“Ramai anak muda khususnya nasib ahli Armada di sini tidak diendah ketika mereka kehilangan pekerjaan ketika ancaman pandemik Covid-19 serta tanpa diberi peluang atau dibantu kebajikan oleh pemimpin (Bersatu) peringkat atasan sehingga kini,”katanya dalam sidang akhbar di sini malam semalam.
Muhammad Faharuddin mengetuai kumpulan seramai 50 orang bekas ahli Armada Temerloh mengisytiharkan keluar Bersatu untuk menyertai UMNO serta menyerahkan borang pendaftaran keahlian kepada Ketua Pemuda UMNO Temerloh, Hazril Rizal Yusof.

Menurutnya sejak bergerak dalam Armada, nasib dia bersama ahli bahagian itu tidak dipedulikan pemimpin Bersatu walaupun pernah mengajukan masalah tertentu berkaitan kebajikan ahli ke peringkat atasan parti itu.
Muhammad Faharuddin yang juga Ketua Penerangan Armada Pahang menjelaskan, dia sudah lama berhasrat menyertai UMNO bahagian itu dan bertekad bersama 50 ahli Armada termasuk Setiausaha, Penolong Setiausaha, Bendahari dan dua lagi ahli jawatankuasa menyerahkan borang keahlian UMNO.
“UMNO mempunyai ‘track record’ yang sempurna dari segi perjuangan sejak awal ditubuhkan khususnya membela kebajikan rakyat, manakala pemimpin UMNO dan Barisan Nasional peringkat negeri dan negara juga cukup cakna dengan kebajikan rakyat semua peringkat.
“Saya bersama rakan bekas Armada rela hati menyertai UMNO tanpa menuntut apa-apa syarat hanya semata-mata untuk bersama (UMNO) bagi mendokong perjuangan pemimpin hari ini untuk kepentingan rakyat dan negara pada masa akan datang,”ujarnya. -KOSMO! ONLINE.


Liga Super : TFC tewaskan Sri Pahang 2-1
Oleh TENGKU DANISH BAHRI TENGKU YUSOFF

3 Julai 2022, 11:21 pm
KUALA NERUS -.Terengganu FC (TFC) membuatkan Sri Pahang dalam kedudukan semakin tertekan apabila memenangi aksi derbi Pantai Timur 2-1 di Stadium Sultan Mizan Zainal Abidin di sini sebentar tadi.
Kemenangan itu membolehkan TFC naik ke tangga kelima mengumpul 13 mata manakala Sri Pahang pula terus dirundung malang di kedudukan kedua tercorot dengan lapan mata.
Tuan rumah tidak menunggu lama untuk mendahului hasil sepakan leret Kpah Sherman dari dalam kotak penalti berpunca umpanan Petrus Shitembi seawal minit pertama.
Jaringan itu menyemarakkan semangat TFC menyaksikan rembatan deras pemain tengah, Manuel Ott pada minit ke-21 ditepis penjaga gol pelawat, Mamadou Samassa.
Bersambung babak kedua, TFC terus berpeluang menggandakan jaringan namun Sherman (m-66) mensia-siakan situasi satu lawan satu berdepan penjaga gol lawan itu.
Sri Pahang dihidangkan peluang terbaik dua minit kemudian malangnya bola tolakan Abdul Malik Mat Ariff dikeluarkan Shahrul Nizam Roshasni di atas garisan gol ketika penjaga gol sudah tertewas.

Kesempatan itu diambil TFC untuk menjarakkan kedudukan hasil sepakan penalti Faisal Abdul Halim selepas dia dikasari Shahrul Aizad Zulkifli pada minit ke-80.
Jaringan saguhati Sri Pahang hanya dihasilkan pada minit ke-86 menerusi Abdul Malik yang bijak melepasi perangkap ofsaid tetapi sudah terlewat untuk menghalang kemenangan TFC. – KOSMO! ONLINE


Hoki-Kobayashi mahu bina legasi sendiri
Oleh MUHAMMAD HELMEE RAMLI

3 Julai 2022, 8:16 pm
KUALA LUMPUR – Beregu lelaki Jepun, Takuro Hoki-Yugo Kobayashi memastikan pasukannya tidak pulang tangan kosong selepas memenangi Kejohanan Badminton Petronas Terbuka Malaysia sebentar tadi.
Pada perlawanan akhir yang berlangsung di Arena Axiata, Bukit Jalil, juara dunia itu meraih gelaran sulung Terbuka Malaysia selepas menewaskan wakil Indonesia, Fajar Alfian-Muhammad Rian Ardianto 24-22, 16-21, 21-9.
Meskipun berjaya meraih gelaran sulung Terbuka Malaysia, namun Hoki menjelaskan, mereka tidak meletakkan sebarang sasaran spesifik pada saingan musim ini memandangkan ramai pemain yang mampu memberi tentangan.
“Kami adalah yang terbaik selepas memenangi Terbuka Malaysia. Kami tidak ada sebarang sasaran spesifik selepas ini tetapi kami mahu menjadi beregu No.1 dunia dan kekal konsisten.
“Selain itu, kami ada masa lebih kurang dua bulan untuk buat persiapan bagi mempertahankan gelaran dunia. Mungkin sukar untuk lakukannya tetapi kami akan cuba yang terbaik,” katanya selepas tamat perlawanan.
Dalam pada itu, dia juga enggan gandingannya bersama Kobayashi dibandingkan dengan bekas beregu utama Jepun, Takeshi Kamura-Keigo Sonoda yang mengambil keputusan bersara tahun lalu.

“Kami tidak mahu membandingkan diri dengan Kamura-Sonoda kerana mereka adalah senior kami. Saya dan Kobayashi ada kisah sendiri selain mahu pemain muda menjadikan kami sebagai ikutan,” ujarnya.-KOSMO! ONLINE


Pelanggan minum air berisi ‘lipas’ tular
Oleh KOSMO!

3 Julai 2022, 8:35 pm
PETALING JAYA – Tular beberapa gambar sejak semalam di laman sosial memaparkan kejadian seorang pelanggan terminum segelas air mengandungi lipas di sebuah restoran di ibu negara semalam.
Perkara tersebut dikongsikan oleh seorang pengguna laman sosial dikenali sebagai az.
Menurutnya, biarpun air tersebut telah diganti baru, namun dia tetap tidak berpuas hati di atas faktor kebersihan.
“Sebenarnya, tak ada niat nak tutup periuk nasi orang, cuma mahu mereka ambil berat soal kebersihan,” katanya.
Difahamkan, kejadian tersebut berlaku di sebuah restoran di Kampung Baru, Kuala Lumpur.
Lebih mengejutkan, restoran sama itu turut didedahkan terpalit dengan beberapa insiden lain melibatkan kebersihan sejak awal tahun ini.

Susulan perkongsian tersebut, orang ramai rata-rata meluahkan kekecewaan serta mempersoalkan bagaimana restoran terbabit masih dibenarkan beroperasi.
“Kenapa masih ada yang pergi ke kedai ni walaupun selepas kontroversi? Malah kenapa kedai ni masih boleh terus beroperasi?” Kata Rhea.
“Tak tahu kenapa masih ramai orang nak makan sini lagi. Dah bertahun aku berhenti makan kerana tak sedap dan mahal,” ujar Lynda. – KOSMO! ONLINE


Tok Mun, bekas calon pilihan raya tertua meninggal dunia
Oleh TENGKU DANISH BAHRI TENGKU YUSOFF

3 Julai 2022, 8:09 pm
KUALA TERENGGANU – Bekas calon tertua bagi Pilihan Raya Umum ke-12 dan 13 (PRU-12 dan PRU-13), Maimun Yusof atau lebih dikenali sebagai Tok Mun meninggal dunia akibat sakit tua di rumahnya Kampung Sungai Atas Tol di sini hari ini.
Beliau yang dua kali bertanding sebagai calon bebas bagi merebut kerusi Parlimen Kuala Terengganu bagi kedua-dua PRU terbabit meninggal dunia pada usia 103 tahun pada pukul 3.30 petang.
Salah seorang cucunya, Tuan Norazlina Tuan Lah, 51, berkata, kesihatan arwah neneknya itu merosot sejak empat bulan lalu selepas disahkan menghidap sakit buah pinggang.
Tok Mun
“Kami sekeluarga baru menyambut ulang tahun kelahiran nenek yang ke-103 pada 24 Jun lalu, waktu itu keadaan kesihatannya semakin merosot.
“Doktor memaklumkan dia mengalami kebocoran pada bahagian buah pinggang, kerosakan pada organ hati selain terdapat tanda-tanda kanser,” katanya ketika ditemui di rumah neneknya di sini hari ini.
Tuan Norazlina memberitahu, berita kematian Tok Mun diterimanya menerusi panggilan telefon daripada salah seorang ahli keluarga yang menjaga arwah neneknya.

Sia memberitahu, jenazah arwah neneknya dijadual dikebumikan di Tanah Perkuburan Islam Kampung Atas Tol di sini pada pukul 10 pagi esok.
Pada PRU-12 dan PRU-13 yang berlangsung pada tahun 2008 dan 2013, Maimun gagal merebut Parlimen Kuala Terengganu dengan hilang wang pertaruhan bagi kedua-dua PRU tersebut. – KOSMO! ONLINE


Sabah FC kutip 3 mata di Paroi
Oleh AFIFI HAFIZ MOHD NOR

3 Julai 2022, 10:23 pm
SEREMBAN – Pasukan Sabah FC berjaya mengutip tiga mata dalam perlawanan Liga Super menentang Negeri Sembilan FC (NSFC) malam ini.
Pertembungan pasukan kendalian Datuk Ong Kim Swee dan K. Devan di Stadium Tuanku Abdul Rahman, Paroi di sini berakhir dengan keputusan 0-1.
Kemenangan itu juga membolehkan pasukan Sabah FC naik ke tangga kedua liga.
Gol Sabah FC berjaya dihasilkan melalui sepakan percuma yang dihantar Jackson De Souza dan ditanduk oleh pemain pertahanan, Taesu Park pada minit ke-61.
Perlawanan itu disaksikan oleh 8,957 penonton yang hadir di stadium.
Perlawanan tamat dengan tambahan masa lima minit. – KOSMO! ONLINE


Wanita maut diserang jerung selepas hilang tangan, kaki
Oleh KOSMO!

3 Julai 2022, 8:30 pm
KAHERAH, MESIR – Seorang pelancong wanita maut selepas hilang tangan dan kaki akibat diserang seekor jerung di pusat peranginan terkenal di Mesir, Jumaat lalu, lapor akhbar Mirror UK.
Insiden itu berlaku di Sahl Hasheesh, sebuah teluk yang terkenal di pantai Laut Merah Mesir, berhampiran dengan bandar Hurghada.
Wanita dari Austria berusia 68 tahun itu meninggal dunia di dalam ambulans akibat terkejut selepas diserang.
Rakaman video memaparkan mangsa bertungkus-lumus berenang ke pantai dalam keadaan berlumuran darah selepas kehilangan tangan dan kakinya.
Orang ramai yang menyaksikan kejadian itu bagaimanapun tidak berani untuk membantunya.
Dalam pada itu, laporan lain menyatakan bahawa pelancong bergegas keluar dari air apabila wanita itu diserang dan cuba mengalih perhatian jerung tersebut daripada mangsa.

Mangsa dikatakan telah berkahwin dengan seorang lelaki Mesir dan tinggal di negara itu bersama suaminya.
Susulan kejadian itu, aktiviti termasuk berenang, menyelam dan memancing dari kawasan Sahl Hasheesh ke Teluk Makadi dilarang selama tiga hari, kata laporan tempatan. – Agensi


Keputusan SVM Semester 4 Sesi 2/2021 dikeluarkan esok
Oleh EDDY AQMAL MOHAMED HAMIDI

3 Julai 2022, 8:05 pm
PUTRAJAYA – Lembaga Peperiksaan, Kementerian Pendidikan (KPM) memaklumkan bahawa keputusan peperiksaan Sijil Vokasional Malaysia (SVM) Semester 4 Sesi 2/2021 akan dikeluarkan bermula esok.
KPM dalam satu kenyataan berkata, turut dikeluarkan esok adalah keputusan Pentaksiran Alternatif Sekolah Menengah (PASM) bagi tahun 2021.
“Slip keputusan peperiksaan bagi calon SVM Semester 4 dan pelaporan PASM bagi murid berkeperluan pendidikan khas (MBPK) boleh diperoleh daripada kolej vokasional atau sekolah masing-masing mulai pukul 10 pagi esok,” kata kenyataan itu. – KOSMO! ONLINE


Bayi 18 bulan mati kebuluran akibat diet vegetarian
Oleh KOSMO!

3 Julai 2022, 7:30 pm
WASHINGTON – Seorang wanita vegetarian di Amerika Syarikat didapati bersalah kerana menyebabkan anak lelakinya yang berusia 18 bulan mati kelaparan disebabkan hanya memberinya makan sayur dan buah mentah, lapor akhbar Metro UK kelmarin.
Sheila O’Leary, 39 disabitkan dengan kesalahan membunuh oleh hakim pada Rabu lalu berhubung pertuduhan penderaan kanak-kanak dalam kematian Ezra O’Leary pada September 2019, demikian menurut akhbar Fort Myers News Press.
Berat Ezra hanya 7.7 kilogram (kg), 3.18 kg kurang daripada purata berat usianya ketika ibu bapa kanak-kanak itu mendapati mangsa telah berhenti bernafas.
“Anak ini tidak makan. Dia dipaksa berlapar selama 18 bulan,” kata ketua unit mangsa khas di Pejabat Peguam Negara, Francine Donnorummo.
Sheila dan suaminya, Ryan O’Leary memberitahu polis bahawa Ezra mengamalkan diet vegetarian yang ketat, namun masih diberi susu.
Mangsa tidak makan selama kira-kira seminggu sebelum meninggal dunia dan mengalami kesukaran tidur, kata mereka.

“Tertuduh membuat pilihan yang membunuh anaknya. Kebanggaannya (menjadi vegetarian) menyebabkan mangsa meninggal dunia. Ia adalah sikap cuai untuk nyawa manusia,” kata Donnorummo.
Laporan bedah siasat mendapati Ezra meninggal dunia akibat komplikasi yang dikaitkan dengan kekurangan zat makanan.
Pendakwa raya menyatakan, Sheila gagal mendapatkan rawatan perubatan untuk anaknya apabila menyedari bayi itu sakit.
Selepas mangsa meninggal dunia, pasangan itu juga mengabaikan tiga anak mereka yang lain yang berumur bawah 11 tahun, demikian menurut pendakwa raya. – Agensi


Cubaan samun berakhir tragedi, suspek dan mangsa terbunuh
3 Julai 2022, 8:00 pm
GOMBAK – Cubaan seorang lelaki warga asing untuk menyamun mangsa berakhir dengan tragedi apabila kedua-duanya terbunuh selepas berlaku pergelutan dalam kejadian di sebuah premis di Taman Perindustrian Kepong, dekat sini hari ini.
Ketua Polis Daerah Gombak, Asisten Komisioner Zainal Mohamed Mohamed berkata, Bilik Gerakan Ibu Pejabat Polis Daerah (IPD) Gombak telah menerima panggilan kira-kira pukul 8.08 pagi memaklumkan seorang lelaki ditemui tidak sedarkan diri di atas jalan raya.
“Siasatan di tempat kejadian menemui seorang lelaki warga asing berumur 50 tahun (suspek) tertiarap di atas jalan dan terdapat sebilah sabit panjang pada genggaman tangan kanannya.
“Seorang lagi lelaki yang juga warga asing berumur 48 tahun (mangsa) pula telah dibawa ke Hospital Sungai Buloh untuk rawatan,” ujarnya dalam kenyataan hari ini.
Menurutnya, hasil siasatan lanjut yang dijalankan mendapati semasa kejadian suspek telah datang ke premis dan berbual-bual dengan mangsa sebelum dia disyaki bertindak menyerang mangsa dengan menetak menggunakan sabit panjang beberapa kali.
“Mangsa telah mengambil sebuah kerusi plastik untuk mempertahankan diri namun, senjata yang digunakan suspek dipercayai telah terkena pada bahagian peha kirinya sendiri,” katanya.

Ujar beliau lagi, suspek terus berlari ke arah luar premis sebelum rebah di atas jalan pada jarak lebih kurang 36 meter dari lokasi kejadian.
Katanya, pegawai perubatan Hospital Sungai Buloh yang tiba di tempat kejadian mengesahkan suspek sudah meninggal dunia.
“Manakala mangsa yang dibawa ke Hospital Sungai Buloh untuk rawatan juga disahkan turut meninggal dunia pada pukul 12.15 tengah hari.
“Motif kejadian disyaki cubaan samun sehingga menyebabkan kematian dan kes dianggap selesai memandangkan mangsa dan suspek yang terlibat dalam kejadian telah meninggal dunia,” jelasnya. – KOSMO! ONLINE


PDRM siasat insiden pengamal media dikasari
3 Julai 2022, 10:39 pm
PETALING JAYA – Polis Diraja Malaysia Malaysia (PDRM) sedang menjalankan siasatan lanjut berhubung dakwaan tiga pengamal media dikasari petugas Unit Tindakhas (UTK) PDRM ketika majlis sebuah parti politik di Tanah Merah, Kelantan semalam.
Setiausaha Polis Malaysia, Datuk Noorsiah Mohd. Saaduddin berkata, setakat ini pihaknya mengesahkan tiada petugas UTK yang terbabit dalam insiden tersebut.
“Namun kita (polis) sedang menjalankan siasatan lanjut bagi mengenal pasti individu yang terbabit dalam kejadian itu.
“Tindakan tegas tanpa kompromi akan diambil sekiranya siasatan mengesahkan terdapat sebarang bentuk pelanggaran kod etika dan tatasusila oleh mana-mana petugas keselamatan semasa menjalankan penugasan di majlis itu,” ujarnya dalam kenyataan sebentar tadi.
Menurutnya, PDRM sentiasa menghargai pengamal media dan menghormati peranan mereka dalam menyebar luas informasi kepada masyarakat khususnya bagi membantu memerangi jenayah.
“Hubungan erat pengamal media dan PDRM selama ini akan dikekalkan supaya masyarakat mendapat maklumat yang tepat melalui sumber yang sahih,” katanya.

Terdahulu, Gerakan Media Merdeka (Geramm) mengecam insiden kekasaran yang didakwa dilakukan terhadap tiga orang petugas media oleh anggota pasukan keselamatan dalam majlis pelancaran Perikatan Nasional (PN) Kelantan.
Dalam insiden itu, seorang wartawan lelaki mendakwa ‘ditampar’ di bahagian perut, manakala seorang lagi wartawan wanita mendakwa ‘dicengkam leher’ ketika berada di bawah pentas utama yang membariskan Pengerusi PN, Tan Sri Muhyiddin Yassin serta dua pemimpin kanan Parti Pribumi Bersatu Malaysia (Bersatu), Datuk Dr Mohd Radzi Md Jidin dan Datuk Seri Mustapa Mohamed. – KOSMO! ONLINE


Pengguna mohon eskalator, lif MRT diperbaiki segera
Oleh KOSMO!

3 Julai 2022, 5:49 pm
PETALING JAYA – Pengguna perkhidmatan Transit Aliran Massa (MRT) memohon pihak berkaitan menyegerakan baik pulih bagi kemudahan eskalator dan lif yang didakwa telah rosak sejak dua bulan lalu.
Menerusi rakaman satu klip video di laman sosial Ruzails memaparkan tiga eskalator yang tidak dapat digunakan dipercayai berlaku di Stesen MRT Kajang.
Menurutnya, biarpun rakaman tersebut pernah dimuat naik pada 19 Mei lalu, namun tiada sebarang maklum balas.
“Aku muat naik semula video tentang tiga eskalator rosak di MRT Kajang. Sekarang, aku dapat tahu ada empat yang rosak.
“Hari ini (semalam) 2 Julai masih sama seperti dua bulan lepas. Hampir semua stesen MRT ada masalah eskalator dan lif rosak,” katanya dalam satu hantaran semalam.
Sementara itu, dalam hantaran berbeza, pihak Rapid KL melalui laman Twitter AskRapidKL memberi maklum balas bahawa isu tersebut sememangnya dalam perhatian dan tindakan.

“Eskalator di Stesen MRT Kajang dalam proses baik pulih dan dijangka selesai pada Disember 2022. Jangkaan tarikh siap ini bergantung kepada penerimaan alat ganti dari kilang di Shanghai,” katanya.
Bagaimanapun, orang ramai sebaliknya mempersoalkan tempoh baik pulih tersebut yang disifatkan terlalu lama sehingga enam bulan.
“Dasyat betul pengurusan. Takda alternatif (pembekal atau alat ganti ) ke? Takkan tiada pelan kontingensi ? Bukan satu tempat sahaja ada masalah eskalator,” kata Fazlina.
“Perlukan enam bulan hanya untuk betulkan eskalator dan lif ? Biar betul,” seloroh Avtar. – KOSMO! ONLINE


Pastikan saham BR 2.0 diagih mengikut kuota untuk B40, M40
Oleh ABDUL RAZAK IDRIS

3 Julai 2022, 6:13 pm
SHAH ALAM- Kementerian Pembangunan Usahawan Dan Koperasi (KUSKOP) akan melantik konsultan bagi memastikan BR 2.0 dapat dilaksanakan secara sistematik.
Menterinya, Tan Sri Noh Omar berkata, pelantikan konsultan ini bertujuan untuk memastikan saham BR 2.0 dapat diagih mengikut kuota untuk golongan B40, M40 dan lain-lain kumpulan.
“Pada dasarnya hasrat penubuhan BR 2.0 adalah untuk membolehkan Keluarga Malaysia melabur dan memiliki saham dalam koperasi sepertimana Bank Rakyat dengan jangkaan pulangan yang baik,” katanya.
Beliau berkata demikian kepada pemberita selepas Majlis Perasmian Mesyuarat Perwakilan Tahunan Kopenas di sini semalam.
Baru-baru ini, Perdana Menteri, Datuk Seri Ismail Sabri Yaakob berkata, kerajaan secara dasar menyokong penubuhan Koperasi Rakyat BR 2.0 Malaysia Berhad atau BR 2.0, sebuah entiti koperasi yang baharu ditubuhkan di bawah Akta Koperasi 1993 (Akta 502) dan dikawal selia oleh Suruhanjaya Koperasi Malaysia (SKM).
Beliau berkata, BR 2.0 dijangka memainkan peranan lebih besar membantu membangunkan sektor koperasi serta Perusahaan Mikro, Kecil dan Sederhana (PMKS) seterusnya menyumbang kepada pembangunan ekonomi negara.

Sementara itu mengulas mengenai peruntukan RM100 juta kepada koperasi untuk terlibat dalam industri agromakanan, Noh menerangkan, peruntukan tersebut akan diberi keutamaan kepada koperasi yang sudah lama bergiat dalam sesuatu industri  agromakanan.
“Kita akan membantu koperasi  yang aktif dalam industri makanan seperti ayam dan lain-lain untuk mereka menambah modal,” katanya. -KOSMO! ONLINE


Remaja lelaki lemas selepas mandi di air terjun
Oleh WAT KAMAL ABAS

3 Julai 2022, 6:39 pm
TAIPING – Seorang remaja lelaki lemas setelah mandi-manda di kawasan rekreasi Air Terjun Pecah Batu, Trong di sini kira-kira pukul 11.30 pagi hari ini.
Jurucakap Bomba Perak berkata, pihaknya menerima panggilan tentang kejadian itu pada pukul 11.49 pagi sebelum bergegas ke tempat kejadian.
“Seramai 13 orang anggota Balai Bomba dan Penyelamat (BBP) Taiping menaiki tiga jenis kenderaan bergegas ke lokasi.
“Setibanya di tempat kejadian, mangsa, Nur Fakhrul Razi Norazlan, 16, yang beralamat di Taman Cempaka, Kampung Koh, Sitiawan masih belum ditemui,” katanya dalam satu kenyataan hari ini.
Menurutnya, pihaknya terus melakukan operasi mencari dan menyelamat di kawasan sekitar air terjun dengan mengunakan kaedah balingan besi pencangkuk.
“Setelah membuat beberapa kali balingan, mayat mangsa telah berjaya ditemui sebelum dibawa naik lalu diserahkan kepada pihak polis untuk tindakan ĺanjut,” katanya.

Tambahnya, operasi mencari dan menyelamat mengambil masa sekitar satu jam setengah dan dihentikan pada pukul 1.58 petang. – KOSMO! ONLINE


Nelydia Senrose, suami berangkat ke Mekah tunai haji
Oleh HARYATI KARIM

3 Julai 2022, 6:19 pm
PETALING JAYA – Selepas menjadi tumpuan berhijab sekembalinya dari menunaikan umrah dan kontroversi buka tudung di Bali, pelakon Nelydia Senrose dijemput menjadi tetamu Allah untuk menunaikan ibadah haji.
Nelydia yang berangkat Mekah bersama suaminya, Mohd. Hafez Halimi pada hari ini menyifatkan panggilan haji yang diterimanya adalah anugerah terindah buat mereka.
“Saya dan suami dengan penuh rasa kesyukuran, gembira dan tawaduk atas kebesaran Pencipta yang Maha Pengasih dan Mengasihani yang mengizinkan kami menjadi tetamu Allah bagi menunaikan haji.
“Ini adalah anugerah Allah yang maha agung buat kami berdua. Segala yang saya hajatkan. Semua yang saya impikan.
“Apa yang saya bayangkan, tidak akan terlawan dengan anugerah dari-Nya ini, yang tidak akan mungkin saya dustakan sehingga ke akhir hayat,” tulisnya dalam Instagram sebentar tadi.
Sehubungan itu, Nelydia atau nama sebenarnya Nik Zaris Nelydia Nik Sen, 28, dengan penuh rasa rendah diri memohon kemaafan kepada semua yang mengenali dirinya.

“Saya dengan penuh rasa kerdil dan rendah diri ingin memohon seribu kemafaan kepada semua yang mengenali saya.
“Segala salah dan silap, terkasar bahasa yang disedari mahupun tanpa sengaja, terlepas pandang selama ini. Halalkan makan minum kami,” tulis Nelydia.
Pelakon drama Khilaf Asmara itu memohon doa orang ramai agar perjalanan dan urusannya untuk menunaikan haji dipermudahkan.
“Saya mohon dapat dititipkan doa buat saya dan suami agar selamat pergi dan balik. Dipermudahkan segala urusan dengan izin-Nya mendapat haji mabrur,” tulisnya yang turut berkongsi gambar di Lapangan Terbang Antarabangsa Kuala Lumpur sebelum berlepas ke Mekah.
Terdahulu Nelydia menarik perhatian apabila mengenakan hijab sekembalinya dari menunaikan umrah pada Disember tahun lalu.
Nelydia bagaimanapun membikin kejutan apabila membuka tudung ketika bercuti di Bali, Indonesia bersama keluarganya pada Jun lepas. – KOSMO! ONLINE


Projek pemuliharaan muara Sungai Merchang siap tahun hadapan
Oleh MOHD AZLI ADLAN

3 Julai 2022, 6:18 pm
MARANG – Masalah muara Sungai Merchang di sini cetek hingga membahayakan keselamatan nelayan dijangka selesai pada hujung tahun hadapan.
Menteri Alam Sekitar dan Air, Datuk Seri Tuan Ibrahim Tuan Man berkata, projek pemuliharaan Sungai Merchang bernilai RM30.5 juta itu dijangka akan siap sepenuhnya pada 14 Disember 2023.
“Ia melibatkan kerja-kerja pengorekan alur navigasi dari muara Sungai Merchang hingga ke jeti pendaratan ikan.
“Selain itu, struktur pemecah ombak, struktur dinding penahan dan lapis lindung akan turut dibina di kawasan terbabit,” katanya selepas melancarkan projek pemulihan dan pengawalan hakisan pantai di Merchang di sini hari ini.
Tuan Ibrahim berkata, projek terbabit membabitkan penyuburan pantai di Pantai Merchang yang sejajar dengan muara Sungai Merchang.
Jelas beliau, pembinaan projek berkenaan dapat melindungi lebih 100 bot nelayan dan pelancong yang sering rosak akibat muara sungai yang cetek dan sering dipukul ombak.

Kosmo! 1 Mei 2021 melaporkan lebih 10,000 nelayan di Pahang dan Terengganu termasuk Merchang terus dibelenggu masalah muara cetek memaksa mereka melabuhkan bot pada jarak 50 meter dari persisir pantai hingga ada yang mati ketika cuba berenang untuk pulang segera ke jeti.
Lebih memenatkan apabila kebanyakan nelayan perlu menunggu lebih lima jam di tengah laut dalam keadaan panas terik atau hujan sehingga air surut sebelum boleh berenang. – KOSMO! ONLINE


Axelsen mudah ‘ratah’ Momota di final
Oleh MUHAMMAD HELMEE RAMLI

3 Julai 2022, 6:22 pm
KUALA LUMPUR – Pemain perseorangan No.1 dunia, Viktor Axelsen nyata berada dalam kelas tersendiri apabila mudah membelasah pemain Jepun, Kento Momota pada perlawanan akhir Kejohanan Badminton Petronas Terbuka Malaysia sebentar tadi.
Pada pertemuan yang berlangsung di Arena Axiata, Bukit Jalil itu, Axelsen langsung tidak diberikan tentangan apabila menang 21-4, 21-7 ke atas Momota dalam tempoh 34 minit.
Lebih manis, kemenangan tersebut merupakan gelaran Terbuka Malaysia pertama buat pemenang pingat emas Sukan Olimpik Tokyo 2020 itu selepas membuat kemunculan sulung pada edisi 2012.
Axelsen berkata, gelaran itu cukup bermakna memandangkan sudah lama menunggu selain menganggap kejuaraan Terbuka Malaysia merupakan salah satu kejohanan yang paling dinantikan dalam kariernya.
“Saya rasa sangat gembira dan teruja dengan kemenangan ini kerana Terbuka Malaysia adalah salah satu kejohanan yang saya sangat mahukan dan penting buat diri saya.
“Walaupun menjadi pemain pertama Eropah selepas Peter Gade memenangi Terbuka Malaysia, saya tidak mahu dibandingkan dengan dia. Saya hanya mahu jadi diri sendiri kerana perjalanan masih panjang,” katanya sejurus tamat perlawanan.

Dalam pada itu, Axelsen juga mengakui terkejut dengan permainannya kerana berjaya meletakkan Momota dalam keadaan kurang selesa sepanjang perlawanan sehingga berjaya mencatat kemenangan mudah.
“Secara jujur, saya sangat penat selepas perlawanan semalam tetapi agak terkejut kerana masih mampu tampilkan aksi sempurna hari ini. Saya sangat hormati Momota, namun saya gembira dengan aksi keseluruhan,” ujarnya. – KOSMO! ONLINE


Ibu tunggal tidak serik kahwin kali ke-12
Oleh KOSMO!

3 Julai 2022, 6:30 pm
WASHINGTON – Seorang ibu tunggal di Amerika Syarikat (AS) kecewa selepas rancangannya untuk berkahwin buat kali ke-12 akhirnya gagal, lapor akhbar The Sun semalam.
Monette Dias, 52, mengakui tidak pernah serik berkahwin dengan harapan untuk bertemu pasangan yang tepat dan hidup bahagia.
Pereka hiasan dalaman itu muncul dalam rancangan televisyen saluran TLC, Addicted to Marriage, di mana dia berharap untuk mencari calon suami ke-12 dan terakhir. Malangnya, rancangan itu tidak berjalan seperti yang dirancang Dias.
“Amat menyakitkan untuk mengalami kegagalan lagi terutamanya dalam hubungan ini kerana saya telah berusaha keras,” katanya.
Menurut saudara perempuan Dias, Marcie, dia tidak berasa bimbang apabila wanita itu berkahwin dua atau tiga kali.
Namun, selepas perkahwinan kali kesebelas, dia bimbang kakaknya tidak akan bertemu pasangan yang sesuai. – Agensi


Ribut petir di Sabah malam ini
Oleh HARRITH HISHAM

3 Julai 2022, 7:05 pm
PETALJNG JAYA – Penduduk di Sabah dinasihatkan agar berwaspada susulan amaran ribut petir dan hujan lebat pada malam ini.
Jabatan Meteorologi (MetMalaysia) dalam laporannya berkata, cuaca buruk itu dijangka berlanjutan sehingga lewat malam nanti.
“Hujan lebat diramalkan berlaku di Sabah melibatkan Pedalaman (Nabawan, Keningau dan Tambunan), Pantai Barat (Tuaran, Ranau dan Kota Belud), Sandakan (Tongod dan Telupid) dan Kudat (Kota Marudu).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam,” katanya. – KOSMO! ONLINE


Ambil tindakan terhadap penghasut ibu bersalin di rumah
Oleh KOSMO!

3 Julai 2022, 5:55 pm
PETALING JAYA – Tindakan tegas perlu diambil terhadap individu yang berani menghasut golongan ibu supaya memilih untuk bersalin di rumah.
Pakar Perubatan Keluarga, Dr. Amirul Amzar berkata, tindakan di bawah Akta Bidan 1966 (Pindaan 1990) boleh diambil bagi menghalang perbuatan tersebut.
“Apabila ada individu yang dengan berani menghasut kelahiran tidak selamat sebegini, saya ragu-ragu di manakah tanggungjawab Kementerian Kesihatan (KKM) dan Polis Diraja Malaysia (PDRM) dalam mencegah perkara ini menjadi lebih teruk.
“Sedangkan kita ada Akta Bidan 1966 (Pindaan 1990) yang berfungsi untuk menghalang perkara sebegini berlaku,” katanya pada hantaran Facebook.
Penghasut ibu bersalin di rumah perlu dikenakan tindakan tegas.
Beliau berkata, perbuatan penghasut itu boleh mempengaruhi masyarakat untuk membuat amalan yang bukan sahaja boleh membahayakan ibu, malah mengundang kematian dan kecacatan bayi.
“Ada individu (dan saya yakin bukan seorang dua) yang seolah-olah menggalakkan melahirkan anak di rumah tanpa pemantauan anggota kesihatan terlatih.

“Kajian menunjukkan walau dengan perancangan dan kehadiran anggota perubatan terlatih, kelahiran di rumah mempunyai risiko dua kali ganda lebih tinggi kematian bayi dan tiga kali ganda lebih tinggi kecacatan otak dan sawan pada bayi.
“Oleh sebab itu, ibu-ibu perlu melahirkan anak dengan pemantauan anggota kesihatan terlatih di pusat kelahiran yang bertauliah,” jelasnya.
Mengulas lanjut, Dr. Amirul Amzar berkata, kelahiran di rumah mempunyai kadar intervensi perubatan lebih rendah, namun ia datang dengan risiko kematian dan kecacatan bayi yang lebih tinggi.
“Cuma dengan kehadiran hasutan sebegini, daripada mereka yang tiada tauliah dan latihan perbidanan, saya risau kematian ibu dan bayi (maternal and perinatal mortality) akan meningkat. Sesuatu perlu dilakukan,” katanya. – KOSMO! ONLINE


Pelanggan lelaki peluk pelayan wanita dikecam
Oleh KOSMO!

3 Julai 2022, 6:30 pm
PETALING JAYA – Adegan dua lelaki memeluk seorang pelayan wanita ketika bergambar mengundang pelbagai reaksi di laman sosial.
Menerusi perkongsian satu klip video di laman Twitter Anep memaparkan dua pelanggan lelaki tanpa segan silu telah memeluk bahagian pinggang dan bahu wanita berkenaan sewaktu sedang bergambar.
Difahamkan, kejadian tersebut berlaku di sebuah kedai makan milik wanita tersebut dipercayai terletak di Setiu, Terengganu.
Susulan daripada itu, rata-rata orang ramai terkejut dengan tindakan tersebut yang dianggap memalukan dan tidak bermoral.
“Harap pihak berkenaan dapat memantau dan mengambil tindakan tegas kepada mereka yang terlibat dengan gejala yang tidak bermoral ini,” kata seorang pengguna.
“Pihak berkuasa kena ambil tindakan segera. Rosak nama negeri Terengganu,” seloroh Shuhada.

“Aku ini baik tidaklah tetapi mengucap panjang juga tengok video ni. Perempuan itu terkenal di TikTok tetapi engkau tengoklah lelaki yang datang tu buat apa dekat dia,” komen seorang lagi pengguna. – KOSMO! ONLINE


Budak enam tahun maut dibaham harimau bintang
Oleh KOSMO!

3 Julai 2022, 5:30 pm
NEW DELHI – Seorang kanak-kanak perempuan berusia enam tahun di India menjadi korban terbaharu serangan harimau bintang apabila haiwan itu menyeretnya keluar dari kawasan rumah, lapor akhbar The Sun semalam.
Zubaida Jan, ditemui mati selepas keluarganya mendengar jeritan dan tangisan mangsa yang meminta tolong berhampiran rumah mereka di kampung Gopalpora, selatan Kashmir.
Dia merupakan kanak-kanak keempat yang meninggal dunia akibat serangan harimau bintang dalam tempoh kurang sebulan. Tiga kanak-kanak lain turut terbunuh di utara wilayah itu sebelum ini.
Abang kepada mangsa dilaporkan turut diserang oleh harimau bintang sebulan sebelumnya, namun berjaya melarikan diri.
Mangsa sedang bermain di luar rumahnya pada Jumaat lalu apabila harimau bintang itu menyerangnya. Haiwan itu menerkam dan menyeret Jan ketika mangsa menjerit meminta tolong.
Penduduk tempatan yang mencari kanak-kanak itu dalam keadaan gelap telah menemui mangsa yang telah meninggal dunia akibat kecederaan selepas 30 minit.

Rakaman video menunjukkan keluarga Jan dan penduduk tempatan meratapi kematiannya.
Penduduk kampung kini menuntut pihak berkuasa mengambil tindakan dengan memburu haiwan itu.
“Kami meminta pentadbiran semasa sama ada membunuh atau menangkap haiwan itu dengan menggerakkan semua sumber yang ada,” kata seorang penduduk tempatan. – Agensi


Karnival Jualan Ehsan Aidiladha empat hari berturut-turut
Oleh ABDUL RAZAK IDRIS

3 Julai 2022, 5:14 pm
SHAH ALAM-Perbadanan Kemajuan Pertanian Selangor (PKPS) akan mengadakan Karnival Jualan Ehsan PKPS Aidiladha selama empat hari berturut-turut di lima lokasi terpilih bermula pukul 9 pagi hingga 2 petang.
Walaubagaimanapun karnival tersebut tidak diadakan pada hari Jumaat kerana jualan akan tamat pada pukul 12.30 tengah hari.
Menurut Ketua Pegawai Eksekutif Kumpulan PKPS, Dr. Mohamad Khairil Mohamad Razi, antara lokasi terlibat adalah, Taman Perwira, Sijangkang pada 5 Julai, berhadapan Petron dan Seksyen BB8, Jalan Kantan 2, Bukit Beruntung pada 6 Julai.
“Karnival turut diadakan di Dataran Batu Laut, Tanjung Sepat pada 7 Julai dan Jalan GP2, Taman Gombak Permai, Gombak pada 8 Julai. Sementara itu karnival tersebut akan diadakan di belakang Blok D dan E, Pangsapuri Inai, Pandan Indah, Pandan pada 8 Julai.
“Had belian ditetapkan secara runcit sahaja iaitu dua unit bagi setiap jenis barangan untuk seorang pembeli,”katanya dalam satu kenyataan hari ini.
Mohamad Khairil berkata, karnival jualan tersebut adalah sebahagian daripada Program Intervensi Ehsan yang telah berjalan sejak awal tahun ini dengan kerjasama daripada agensi-agensi lain seperti Unit Perancangan Ekonomi Selangor (UPEN), Lembaga Pemasaran Pertanian Persekutuan (FAMA), Kohijrah Selangor, Lembaga Kemajuan Ikan Malaysia (LKIM), Permodalan Negeri Selangor Berhad (PNSB) dan semua Pusat Khidmat Masyarakat Dewan Undangan Negeri (DUN) Selangor.

Katanya lagi, jualan tersebut bakal digerakkan bagi memastikan rakyat Selangor terus mendapat akses secukupnya kepada barang makanan segar serta mengurangkan beban akibat kenaikan kos makanan menjelang Hari Raya Aidiladha.
Mengulas lanjut beliau berkata, terdapat lima barangan jualan utama yang akan ditawarkan pada hari berkenaan iaitu ayam dengan berat minima 1.8 kilogram (kg) pada harga RM15 seekor, telur ayam gred B (RM12 sepapan), minyak masak 1kg (RM2 sepeket), daging pejal segar (RM35 sekilogram) dan ikan sejuk beku (RM8 sepeket).
“Kuantiti barangan yang akan dibawa ke setiap lokasi adalah sebanyak 2,000 ekor ayam, 1,000 papan telur ayam gred B, 1,700 peket minyak masak, 1,000kg daging segar dan 100 peket ikan sejuk beku,” jelasnya. – KOSMO! ONLINE


Harga minyak sawit mentah tak turun bawah RM4,500
Oleh DIYANATUL ATIQAH ZAKARYA

3 Julai 2022, 5:09 pm
ALOR GAJAH – Kerajaan memberi jaminan harga minyak sawit mentah (MSM) tidak akan menyusut melebihi paras RM4,500 satu tan mengikut pasaran norma baharu.
Menteri Perusahaan Perladangan dan Komoditi, Datuk Zuraida Kamaruddin berkata, penurunan itu telah dijangka, namun ia berlaku lebih awal berbanding jangkaan sepatutnya iaitu pada penghujung tahun ini.
Katanya, pihaknya bagaimanapun memberi jaminan harga minyak sawit mentah hanya akan menyusut sekitar RM5,000 sehingga RM4,500 dan tidak melebihi paras tersebut.
“Harga sawit tidaklah jatuh sampai ke tahap RM2,500 (satu tan) seperti dulu, kita pun memang telah menjangkakan penyusutan kepada RM5,000 sehingga RM4,500 dalam norma baharu.
“Ini paras yang baik dengan dalam keadaan hari ini cuma ia berlaku lebih awal berbanding jangkaan iaitu pada hujung tahun,”katanya.
Beliau berkata demikian pada sidang akhbar selepas melakukan lawatan kerja di ladang koko di Panchor di sini hari ini.

Tambahnya, penyusutan itu juga disebabkan situasi pasaran global yang tidak stabil termasuk tindakan Indonesia menghentikan pengeksportan minyak sawit pada Mei lalu dan perang Rusia-Ukraine.
“Situasi Indonesia menghentikan sekejap bekalan minyak sawit kemudian perang Rusia-Ukraine mengakibatkan kita punya harga sawit mula turun.
“Tapi tak akan lebih rendah dari RM4,500 dan saya jangka dia akan naik balik, apa-apa pun pengusaha kebun sawit masih lagi memperoleh hasil pada harga tinggi, dapat pendapatan yang tinggi,” katanya.
Untuk rekod, mengikut laman rasmi Lembaga Minyak Sawit Malaysia sehingga 30 Jun lalu harga MSM berada pada paras RM5,065 satu tan dengan purata sebulan RM6,106.


WEZAS UPSI agih RM1.2 juta bantuan kepada mahasiswa B40 2022
Oleh LUQMAN RIDHWAN MOHAMED NOR

3 Julai 2022, 4:56 pm
PASIR SALAK – Bagi menyokong hasrat Kementerian Pengajian Tinggi (KPT) untuk menyuburkan pendidikan kepada seluruh golongan masyarakat, Universiti Pendidikan Sultan Idris (UPSI) menubuhkan pusat Wakaf Endowment Zakat Khairat dan Sedekah (WEZAS) UPSI sejak 2017.
Menurut Timbalan Naib Canselor (Hal Ehwal Pelajar dan Alumni) UPSI, Profesor Madya Dr. Norkhalid Salimin, terdapat tiga fokus utama WEZAS dalam pembangunan pelajar iaitu melalui dana zakat, pembangunan fizikal melalui dana wakaf serta pembangunan akademik dan penyelidikan menerusi dana endowmen.
“Ketiga-tiga fokus ini adalah sasaran utama penunjuk indeks utama WEZAS bagi 2022 dengan memberi keutamaan pengagihan zakat kepada mahasiswa B40 agar mereka dapat menjalankan pembelajaran dengan sempurna semasa tempoh pengajian,” jelasnya ketika menyerahkan sumbangan komputer riba kepada dua pelajar UPSI sempena program Jelajah Aspirasi Keluarga Malaysia di Litar Dato’ Sagor di sini hari ini.
Menurut Norkhalid, menerusi inisiatif wakaf pula, UPSI mengutamakan pembangunan fizikal iaitu prasarana melalui sumbangan awam, manakala pendapatan menerusi endowmen pula ialah menyediakan tajaan dan pembiayaan bagi kecemerlangan akademik serta penyelidikan.
Sementara itu, Timbalan Pengarah WEZAS UPSI, Dr. Rosliza @ Rosli Mahmud berkata, universiti itu akan terus memperkukuhkan dana zakat bagi membantu melahirkan generasi asnaf dan golongan B40 yang cemerlang.
Naib Canselor UPSI, Profesor Datuk Dr. Md Amin Md Taff pula berkata, melalui inisiatif itu juga, WEZAS UPSI telah mengagihkan pendapatan sebanyak RM 1.2 juta pada tahun ini kepada warganya yang terdiri daripada mahasiswa golongan B40, asnaf dan yang memerlukan.

Memanjatkan rasa syukur atas penerimaan sumbangan komputer riba, penuntut Ijazah Sarjana Muda Pendidikan Geografi, Fakulti Sains Kemanusiaan UPSI, Nurul Aina Najwa Mohamad Razib, 22, akan memanfaatkan sebaik-baiknya pemberian tersebut untuk meneruskan pengajiannya.
“Alhamdulillah, jika sebelum ini saya perlu berkongsi penggunaan komputer riba dengan abang untuk menjalani pengajian secara dalam talian, namun saya amat bersyukur dengan adanya komputer riba ini.
“Ia sekali gus menaikkan semangat saya untuk belajar bersungguh-sungguh untuk capai cita-cita saya. Mana tahu selesai pengajian nanti, saya dapat gunakannya dalam pengajian ijazah sarjana pula,” jelasnya. – KOSMO! ONLINE


UMNO akan kenal pasti calon heavyweight hadapi PRU15
Oleh ISKANDAR SHAH MOHAMED

3 Julai 2022, 5:41 pm
SABAK BERNAM – UMNO akan mengenal pasti calon heavyweight yang berpotensi besar untuk memenangi kerusi pada Pilihan Raya Umum Ke-15 (PRU15).
Presidennya, Datuk Seri Dr. Ahmad Zahid Hamidi berkata, beliau bersetuju dengan cadangan veteran parti itu supaya meletakkan calon berkenaan untuk bertanding termasuk di Selangor.
“Kita yakin itu (calon heavyweight) satu kriteria yang benar tetapi ianya amat subjektif.
“Saya pastinya bersetuju dengan pandangan itu dan kita akan mengenalpasti calon-calon heavyweight nanti,” katanya ketika ditemui pada program Santai Mesra NGO Anak Muda Geng 18 Bersama Presiden UMNO di MSekin Wonderland, Sekinchan di sini, hari ini.
Kosmo! terdahulu melaporkan Pengerusi Perhubungan UMNO Selangor, Tan Sri Noh Omar menyambut baik cadangan pemimpin veteran UMNO supaya calon ‘heavyweight’ diberi peluang bertanding di negeri ini.
Sementara itu, Ketua UMNO Bahagian Sungai Besar, Datuk Seri Jamal Yunos berkata, cadangan meletakkan calon heavyweight memerlukan kerjasama semua pihak dan kerja kuat akar umbi parti.

“Tokoh pemimpin yang bakal bertanding itu perlu mempunyai nama dan rekod yang bersih.
“Apa yang penting adalah memastikan BN berjaya dirampas semula di Selangor,” katanya. -KOSMO! ONLINE


Ratchanok rampas gelaran Terbuka Malaysia selepas enam tahun
Oleh MUHAMMAD HELMEE RAMLI

3 Julai 2022, 5:26 pm
KUALA LUMPUR – Selepas enam tahun, perseorangan wanita No.1 Thailand, Ratchanok Intanon kembali merampas gelaran Kejohanan Badminton Petronas Terbuka Malaysia selepas menewaskan pemain China, Chen Yu Fei.
Pada perlawanan akhir yang berlangsung di Arena Axiata, Bukit Jalil sebentar tadi, juara dunia 2013 itu terpaksa bermandi peluh sebelum menjinakkan Yu Fei menerusi kemenangan 21-15, 13-21, 21-16.
Kemenangan itu juga menjadi detik manis buat juara Asia 2015 itu selepas kali terakhir muncul juara 30 bulan lalu ketika menyertai kejohanan Indonesia Masters yang berlangsung Januari 2020.
“Saya gembira dengan kemenangan hari ini selepas agak lama tidak memenangi kejohanan. Sebelum Terbuka Malaysia bermula, saya sentiasa cakap pada diri sendiri saya sentiasa ada peluang untuk jadi juara.
“Hari ini saya dapat menampilkan permainan sebenar dan mengawal mentaliti. Selain itu, ini adalah perlawanan terakhir untuk saya minggu ini, jadi saya kerah segala-galanya,” kata Ratchanok selepas tamat perlawanan.
Sementara itu, dalam aksi beregu wanita, gandingan No.133 dunia dari Indonesia, Apriyani Rahayu-Siti Fadia Silva Ramadhanti meraih gelaran juara selepas menewaskan wakil China, Zhang Shu Xian-Zheng Yu 21-18, 12-21, 21-19.

Sebagai rekod, kemenangan itu merupakan gelaran sulung buat Apriyani-Fadia dalam tiga kejohanan selepas digandingkan buat kali pertama pada Indonesia Masters dan Terbuka Indonesia.
Dalam pada itu, acara beregu campuran menyaksikan China mempertahankan gelaran buat kali ketiga berturut-turut selepas Zheng Si Wei-Huang Ya Qiong mengenepikan cabaran gandingan No.1 dunia dari Thailand, Dechapol Puavaranukroh-Sapsiree Taerattanachai 21-13, 21-18.- KOSMO! ONLINE


Subsidi cukup tetapi berlaku ketirisan minyak peket – Zuraida
Oleh DIYANATUL ATIQAH ZAKARYA

3 Julai 2022, 5:35 pm
ALOR GAJAH – Isu bekalan minyak masak peket bersubsidi yang tidak mencukupi sehingga ramai pengguna meluahkan rasa kecewa berpunca daripada ketirisan oleh pihak tidak bertanggungjawab.
Menteri Perusahaan Perladangan dan Komoditi, Datuk Zuraida Kamaruddin berkata, jumlah subsidi yang diberikan kerajaan adalah mencukupi dengan bekalan 720,000 metrik tan setahun.
Katanya, jumlah tersebut meliputi nisbah dua peket minyak masak untuk setiap rakyat Malaysia iaitu seramai 32 juta orang, sekali gus memperlihatkan berlaku ketirisan dalam isu kekurangan minyak peket.
“Setiap bulan kerajaan membekalkan 60,000 metrik tan untuk minyak bersubsidi yang dijual pada harga RM2.50 satu kilogram dan kita dah kira minyak 60,000 metrik tan setiap bulan cukup untuk 32 juta rakyat Malaysia.
“Setiap rakyat akan dapat sekurangnya dua peket minyak masak bagi sebulan, satu isi rumah 10 peket dan mak cik goreng pisang pun boleh dapat minyak ini, isu yang terjadi disebabkan ketirisan, sorok dan sebagainya,” katanya.
Beliau berkata demikian pada sidang akhbar selepas melakukan lawatan kerja di ladang koko di Panchor di sini, hari ini.

Mengulas lanjut beliau berkata, pihaknya kini sedang bekerjasama dengan Kementerian Dalam Negeri (KDN) dan Kementerian Perdagangan Dalam Negeri dan Hal Ehwal Pengguna (KPDNHEP) bagi menangani isu ketirisan.
“Walaupun penguatkuasaan kawalan bukan di bawah kementerian saya, namun kita akan bekerjasama dengan KPDNHEP untuk memastikan tak ada pembekal yang menyorok, menjual minyak peket bersubsidi secara pasaran gelap.
“Kerajaan tidak tarik pun subsidi minyak sawit, kita dah bertahun-tahun beri, sekarang kita beri 60,000 metrik tan satu bulan atau 720,000 setahun dan tak ada isu tentang minyak ini hanya untuk B40, M40 atau T20 pun,” katanya.
Tambahnya, kini semua agensi terlibat sedang meningkatkan penguatkuasaan untuk memastikan bekalan minyak masak peket bersubsidi dihantar pengilang terus ke peruncit untuk dijualkan kepada pelanggan.
Beliau berkata, mana-mana pihak yang dikesan menyorokkan atau menyeludup bekalan akan berdepan tindakan tegas termasuk lesen perniagaan ditarik balik. – KOSMO! ONLINE


Pembangunan Sungai Perak bakal dimasukkan dalam RMK – PM
Oleh MOHAMAD HAFIZI BIN MOHD SAID

3 Julai 2022, 5:05 pm
PASIR SALAK – Satu perbincangan lanjut bagi membangunkan Sungai Perak di parlimen ini akan diadakan melibatkan Perdana Menteri, Datuk Seri Ismail Sabri Yaakob dengan Ahli Parlimen Pasir Salak, Datuk Seri Tajuddin Abdul Rahman.
Menurut beliau, perbincangan tersebut bertujuan untuk memasukkan pembangunan Sungai Perak di Pasir Salak ke dalam pelan kedua Rancangan Malaysia ke-12 (RMK-12).
“Teman ini orang Pulau Tiga Kiri, mestilah nak tengok pembangunan di Kampung Gajah, di Pasir Salak. InsyaAllah saya akan bincang dengan Datuk Seri Tajuddin secara lebih lanjut.
“Kita akan bincang dan kita akan masukan dalam RMK kepala tajuk dia untuk kita bangunkan Sungai Perak. InsyaAllah,” katanya ketika berucap selepas Kenduri Rakyat sempena Karnival Jelajah Aspirasi Keluarga Malaysia (JAKM) Negeri Perak, di Litar Dato’ Sagor, Kampung Gajah, di sini hari ini.
Menurut Ismail Sabri, pihaknya tidak pernah melupakan sokongan daripada masyarakat Pasir Salak kepada kerajaan dan budi yang baik tetap akan dibalas oleh kerajaan.
Terdahulu, Tajuddin dalam ucapannya pada majlis sama meluahkan rasa sedih sebagai wakil rakyat di Pasir Salak, tidak ada pembangunan berlaku di Kampung Gajah.

Katanya, beliau tidak mempunyai kuasa memandangkan dirinya hanyalah wakil rakyat dan bukanlah menteri serta hanya mampu melaksanakan projek baik pulih rumah serta masjid. – KOSMO! ONLINE


Tiga polis maut ditembak dalam insiden di Kentucky
Oleh KOSMO!

3 Julai 2022, 5:11 pm
ALLEN, KENTUCKY – Tiga anggota polis maut ditembak ketika cuba menahan seorang lelaki yang menjadi suspek kes keganasan domestik di negeri Kentucky, Amerika Syarikat, lapor Badan Penyiaran Britain (BBC).
Kesemua mereka yang terkorban dalam kejadian pada lewat Khamis lalu disahkan identitinya sebagai Kapten Ralph Frasure, Timbalannya, William Petry dan pengendali anjing polis, Jacob Chaffins.
Anjing tersebut, K9 Drago, turut dilaporkan mati.
Insiden itu berlaku di Allen, sebuah bandar kecil di bahagian timur Kentucky yang hanya mempunyai 166 penduduk.
Suspek yang berusia 49 tahun kemudiannya diberkas selepas kejadian tembakan itu.
Menurut laporan, para pegawai polis tersebut ditembak menggunakan senapang ketika mereka pergi ke rumah suspek sejurus sebelum pukul 7 malam (waktu tempatan).

Insiden berbalas tembakan berlanjutan selama hampir tiga jam sebelum suspek akhirnya ditahan selepas menyerah diri setelah dipujuk ahli keluarganya.
Dia didakwa atas dua kesalahan membunuh pegawai polis, lima kesalahan cubaan membunuh pegawai polis, satu kesalahan cubaan membunuh dan satu kesalahan serangan terhadap haiwan yang berkhidmat.
Polis Negeri Kentucky kini mengetuai siasatan kejadian tembakan itu. – Agensi


Kereta diubah suai menyerupai kenderaan polis disita
Oleh MOHD. HUSNI MOHD. NOOR

3 Julai 2022, 4:31 pm
SEPANG – Tindakan seorang lelaki mengubah suai kereta miliknya sehingga menyerupai kereta milik Polis Diraja Malaysia (PDRM) akhirnya memakan diri apabila kenderaan itu disita pihak polis semalam.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya telah terkesan viral di laman media sosial mengenai sebuah kereta yang menyerupai kereta peronda polis di sebuah pameran kereta yang diadakan di Taman Ekspo Pertanian Malaysia (MAEPS) Serdang sejak semalam.
“Susulan itu, sepasukan polis daripada Bahagian Siasatan Jenayah Ibu Pejabat Polis Daerah (IPD) Sepang telah le lokasi pameran kira-kira pukul 10.30 malam untuk menjalankan siasatan dan telah menahan seorang lelaki tempatan berusia 45 tahun yang juga merupakan pemilik kereta tersebut.
“Pihak polis juga telah menyita sebuah kereta jenis Nissan Skyline R32 yang mempunyai lambang dan corak menyerupai kenderaan milik pasukan polis, serangkai kunci dan sekeping slip penyertaan pameran,” katanya dalam kenyataan hari ini.
Menurut Wan Kamarul Azran, lelaki yang ditahan bekerja sebagai penjual aksesori kereta dan pemeriksaan lanjut mendapati kereta tersebut mempunyai cukai jalan yang sah dan digunakan oleh suspek.
“Lelaki tersebut telah dibebaskan dengan jaminan polis tengah malam tadi dan kes disiasat di bawah Seksyen 89 Akta Polis 1967 kerana memiliki barangan yang dibekalkan kepada PDRM untuk menjalankan tugas,” tegas beliau. – KOSMO! ONLINE


97.1 peratus jangkitan saluran pernafasan di Johor babit kluster pendidikan
Oleh NUR NABILAH RAHMAT

3 Julai 2022, 4:24 pm
KLUANG – Jabatan Kesihatan Negeri Johor melaporkan berlaku peningkatan trend wabak jangkitan saluran pernafasan dengan 97.1 peratus bersamaan 1,188 kes membabitkan kluster institusi pendidikan di negeri ini.
Pengerusi Jawatankuasa Kesihatan dan Perpaduan negeri, Ling Tian Soon berkata, peningkatan itu adalah 2.1 kali ganda berbanding 574 kes tempoh sama pada tahun lalu.
Katanya, bilangan kluster wabak berkenaan juga menunjukkan peningkatan, iaitu sebanyak 12 kluster dilaporkan sehingga minggu ke 26 tahun ini berbanding hanya lapan kluster pada tempoh masa tahun lalu.
“Sebanyak 1,188 kes wabak jangkitan saluran pernafasan Influenza-like-illness (ILI) dan Upper Respiratory Tract lIness (URTI) itu direkodkan berlaku pada 27 Jun lalu sehingga hari ini.
“Secara amnya, kes ILI dan URTI adalah jangkitan biasa yang berlaku tanpa musim di Malaysia sepanjang tahun dan hanya memerlukan pemantauan dan pengasingan diri,” katanya pada sidang akhbar Majlis Pelancaran MyChampion Peringkat Negeri Johor 2022 di Dewan Tunku Ibrahim Ismail, di sini hari ini.
Tian Soon berkata, sehubungan itu, pihaknya ingin menasihatkan orang ramai untuk mengambil langkah-langkah pencegahan sewajarnya bagi membendung wabak berkenaan.-KOSMO! ONLINE


Seorang pekerja lelaki melecur kedai serbaneka terbakar
3 Julai 2022, 3:48 pm
KAJANG – Seorang pekerja lelaki melecur pada bahagian kepala dan badan selepas sebuah kedai serbaneka yang terkenal di Jalan Reko, dekat sini terbakar hari ini.
Pengarah Bomba dan Penyelamat Selangor, Norazam Khamis berkata, pihak bomba menerima panggilan berhubung kejadian pada pukul 1.08 petang.
“Seramai sembilan anggota dari Balai Bomba dan Penyelamat (BBP) Kajang, Bangi dan Semenyih dikejarkan ke lokasi.
“Semasa tiba di tempat kejadian pukul 1.13 tengah hari didapati satu lot bangunan kedai tiga tingkat terbakar 40 peratus di bahagian stor di tingkat satu,” ujarnya dalam kenyataan hari ini.
Menurutnya, seorang lelaki ditemui tidak sedarkan diri di laluan tangga kecemasan dalam bangunan berkenaan.
“Mangsa yang juga pekerja kedai berusia 35 tahun itu didapati melecur pada bahagian kepala dan badan serta dikejarkan ke Hospital Kajang untuk rawatan lanjut,” ujarnya.- KOSMO! ONLINE


Songkhla sambut 5,000 pelancong Malaysia
Oleh KOSMO!

3 Julai 2022, 3:00 pm
BANGKOK – Bandar Songkhla di selatan Thailand  menerima  kira-kira 5,000 pelancong dari Malaysia yang memandu merentas  sempadan selepas syarat  Pas Thailand dimansuhkan kelmarin, lapor laman berita Thaiger.
Sebelum pas tersebut dimansuhkan, bilangan rakyat Malaysia yang  menyeberang masuk di lintasan  sempadan Sadao setiap hari adalah sekitar 1,000 hingga 1,500 orang sahaja.
Presiden Persatuan Hotel Hat Yai Songkhla, Sitthiphong Sitthiphatprapha berkata, pihaknya menyasarkan angka itu akan mencecah 150,000 pelancong Malaysia pada bulan ini.
Menurutnya, pelancong Malaysia teruja untuk merasai keenakan makanan tempatan Songkhla serta melancong ke lokasi-lokasi menarik.
“Kami yakin Songkhla akan menerima lebih ramai pelancong pada minggu-minggu akan datang.
“Selain itu, kami juga yakin tidak akan ada masalah utama melibatkan pelancong Malaysia dan Singapura yang ingin kembali kerana tiada lagi Pas Thailand diperlukan,” katanya.

Baru-baru ini, pegawai pelancongan Thailand menyatakan bahawa pelancong Malaysia dijangka mengambil alih tempat pelancong India sebagai pengunjung paling ramai di negara itu.
Setakat ini, rakyat India merupakan kumpulan pelancong paling ramai di Thailand dengan 100,884 orang telah tiba di negara itu antara 1 Januari hingga 24 Mei lalu.
Pihak Berkuasa Pelancongan Thailand berkata, seramai 78,523 pelancong dari Malaysia telah memasuki negara itu dalam tempoh  lima bulan pertama tahun ini. Kebanyakan mereka bagaimanapun ialah peniaga dan bukannya pelancong. – Agensi


Datuk, cucu tercampak dari motosikal
Oleh NOOR HASLIZA NUSI

3 Julai 2022, 4:10 pm
IPOH – Seorang lelaki dan cucunya maut selepas motosikal ditunggang mereka bertembung dengan sebuah kereta di Jalan Simpang Pulai-Cameron Highlands, di sini hari ini.
Mangsa dikenali Alim Akai, 62, dan cucu lelaki yang belum dikenal pasti identiti berusia lingkungan 12 tahun itu maut di tempat kejadian akibat kecederaan di beberapa bahagian badan.
Jurucakap Jabatan Bomba dan Penyelamat (JBPM) Perak berkata, pihaknya menerima maklumat berhubung kejadian itu pada pukul 10.46 pagi.
Katanya, setibanya di lokasi kejadian, didapati kemalangan membabitkan sebuah kereta jenis Toyota Alphard dan motosikal jenis Honda ditunggang mangsa.
“Ketika anggota tiba di lokasi, kedua-dua mangsa berketurunan Orang Asli itu berada dalam semak selepas tercampak akibat pelanggaran dengan kereta dinaiki empat individu.
“Kedua-dua mangsa yang tidak sedarkan diri itu kemudian dibawa ke tepi jalan sebelum mereka disahkan meninggal dunia oleh pegawai perubatan,” katanya di sini hari ini.

Menurut beliau, pemandu dan penumpang kenderaan tidak tersepit namun seorang daripada mereka mengalami kecederaan pada bahagian muka. – KOSMO! ONLINE


Veteran sedia jumpa PM bincang isu pencen
Oleh MOHAMAD NAUFAL MOHAMAD IDRIS

3 Julai 2022, 3:32 pm
SHAH ALAM- Kira-kira 100 veteran Angkatan Tentera Malaysia (ATM) bersedia berjumpa Perdana Menteri, Datuk Seri Ismail Sabri Yaakob bagi membincangkan isu pencen bekas tentera, yang masih belum menemui jalan penyelesaiannya.
Seorang pesara tentera, Mejar Meor Rosli Meor Mohd. Jaafar berkata, dia sanggup mengumpulkan seberapa ramai bekas tentera untuk berjumpa dengan Perdana Menteri bagi membincangkan perkara tersebut serta beberapa perkara lain berkaitan kumpulan berkenaan.
“Saya nak bincangkan mengenai isu penyelarasan pencen, pemberian pencen kepada veteran yang tidak menerima pencen serta beri keampunan kepada bekas tentera yang pernah membuat kesalahan supaya mereka dapat menerima pencen.
“Perdana Menteri boleh tetapkan tarikh serta lokasi di mana beliau sanggup berjumpa kami dan saya serta bekas tentera lain akan hadir di situ,” katanya ketika ditemui dalam perhimpunan aman bekas tentera di Dataran Kemerdekaan Shah Alam di sini semalam.
Beliau berkata, kerajaan khususnya Kementerian Pertahanan sepatutnya mempertimbangkan pemberian pencen ini kepada bekas tentera yang tidak menerimanya kerana ramai bekas tentera yang hidup susah ketika ini.
Tegas Meor Rosli, kerajaan seharusnya menghargai pengorbanan bekas tentera yang sanggup melakukan apa sahaja demi mempertahankan negara semasa dalam perkhidmatan.

“Walaupun kami bekas tentera, kami sanggup mempertahankan negara sehingga sekarang sekiranya Malaysia diceroboh mana-mana pihak.
“Saya berharap kerajaan dapat meluluskan permintaan kami ini, dengan kos sara hidup yang semakin meningkat saban tahun,” ujarnya. – KOSMO! ONLINE


Hujan lebat di Perlis, Kedah dan Sabah petang ini
Oleh HARRITH HISHAM

3 Julai 2022, 4:27 pm
PETALJNG JAYA – Jabatan Meteorologi (MetMalaysia) mengeluarkan amaran ribut petir dan hujan lebat di tiga negeri petang ini.
Menurut MetMalaysia, keadaan cuaca buruk itu dijangka berlarutan sehingga awal malam nanti.
“Ia melibatkan keseluruhan kawasan di Perlis manakala di Kedah hanya tertumpu di Langkawi.
“Selain itu, di Sabah pula melibatkan Pedalaman (Tambunan), Pantai Barat (Ranau), Tawau (Tawau dan Lahad Datu) dan Sandakan (Tongod),” katanya dalam kenyataan hari ini.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mililiter sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Stesen janakuasa TNB di Kenyir kembali beroperasi sepenuhnya
Oleh HARRITH HISHAM

3 Julai 2022, 3:40 pm
KUALA LUMPUR – Empat Stesen Janakuasa Sultan Mahmud (SJSM) Tenaga Nasional Berhad (TNB) di Kenyir, Terengganu kembali beroperasi sepenuhnya pada 26 jun lalu.
Ketua Pegawai Eksekutif TNB, Datuk Ir. Baharin Din berkata, stesen yang terpaksa dihenti tugas pada 27 Februari lalu akibat kejadian tanah runtuh berikutan hujan lebat itu berjaya dimula tugaskan tiga bulan lebih awal dari perancangan asal.
Menurutnya, pencapaian tersebut penting bagi membolehkan stesen dapat menurunkan paras air tasik menjadi lebih rendah sebagai persediaan untuk menerima air hujan lebih banyak pada musim monsun yang dijangka pada bulan November nanti.
Jelasnya, secara purata SJSM apabila beroperasi kapasiti penuh mampu menyumbang 1,600 gigawatt- jam setahun, sekali gus menghindari pelepasan 537,600 tan carbon dioksida jika menggunakan sumber bahan api fosil (gas), bersamaan pelepasan karbon daripada 116,869 kenderaan setahun.
“Harapan kita agar keempat-empat unit penjanaan SJSM dengan kapasiti keseluruhan 400 MW beroperasi dalam keadaan baik dan terus memberikan manfaat kepada semua rakyat Malaysia dari segi tenaga hijau.
“Ia berikutan kenaikan luar biasa harga ekoran krisis bahan api dunia pasca pandemik dan diburukkan lagi oleh perbalahan Rusia-Ukraine,” katanya dalam kenyataan hari ini.

Justeru, Baharin berkata, pemulihan SJSM ini dapat mengukuhkan kembali penjanaan tenaga hijau TNB melalui tiga skim hidroelektrik iaitu skim hidroelektrik Hulu Terengganu di Terengganu, Cameron Highlands di Pahang dan Sungai Perak di Perak,” ujarnya. – KOSMO! ONLINE


Semakin pelupa, Nabila Huda risau jejas karier
Oleh NUR EMIRA SAIZALI

3 Julai 2022, 2:50 pm
PETALING JAYA – Risau dengan keadaan diri, pelakon terkenal Nabila Huda mendedahkan dia kini menjadi seorang yang mudah lupa dengan setiap perkara dilakukannya.
Lebih menambahkan kerisauan pemilik nama penuh Nur Nabila Huda Suhaimi, 37 itu, dia khuatir penyakit lupa akan menjejaskan kariernya sebagai pelakon.
“Rasa-rasanya otak saya sudah rosak, sekarang sukar nak ingat dan cepat lupa.
“Tidak ingat di mana letak barang, nak cakap sesuatu pun lupa. Semakin teruk,” katanya dalam satu ciapan Twitter.
Enggan hidupnya dibelenggu dengan perkara tersebut, pelakon filem M4M4 itu memohon pandangan dan pendapat umum bagi menanganinya sebelum penyakit tersebut bertambah teruk.
“Nak makan kismis sudah terlambat. Anda tahu mana-mana makanan tambahan yang bagus untuk pulihkan otak dan ingatan?

“Kedengaran kelakar tetapi ini serius. Saya takut kalau cepat lupa, sudah tidak boleh ingat skrip atau dialog. Musnahlah karier saya,” luahnya.
PERKONGSIAN Nabila tentang kerisauannya selepas mendapati dirinya menjadi semakin pelupa sejak kebelakangan ini.
Sementara itu, dalam perkongsian lain, dia berterima kasih kepada orang ramai yang memberi tip dan petua bagi membantu masalah lupanya.
Katanya, dia akan mengamalkan pemakanan sihat seperti kurma, buah zaitun, buah fig dan segelas air zam zam selepas bangun tidur. – KOSMO! ONLINE


Kos sara hidup meningkat: Kerajaan tak peluk tubuh – PM
Oleh LUQMAN RIDHWAN MOHAMED NOR

3 Julai 2022, 2:52 pm
PASIR SALAK – Perdana Menteri, Datuk Seri Ismail Sabri Yaakob menafikan kerajaan berpeluk tubuh dan tidak mengambil tindakan terhadap kos sara hidup yang meningkat ketika ini.
Menurutnya, kerajaan sedar banyak barangan meningkat harganya ketika ini, bahkan beliau sendiri melakukan tinjauan rambang ke premis-premis perniagaan, pasar raya dan sebagainya untuk melihat sendiri kenaikan harga tersebut.
“Fenomena kenaikan harga barang ini tidak berlaku di Malaysia semata-mata tetapi ini merupakan fenomena global dan Malaysia tidak terkecuali. Ini kerana kita berkait rapat dengan negara-negara lain di dunia ini.
“Malaysia merupakan negara pengimport yang besar kepada produk makanan, malah dari segi bahan-bahan mentah untuk makanan,” katanya ketika menyampaikan ucapan perasmian penutup Jelajah Aspirasi Keluarga Malaysia di sini hari ini.
Beliau berkata demikian bagi mengulas demonstrasi berkaitan kenaikan kos sara hidup yang dilakukan sebuah parti politik di Masjid Jamek Kampung Baru, Kuala Lumpur baru-baru ini.
Sebagai contoh, Ismail Sabri berkata, Malaysia merupakan negara pengeksport ayam dan tidak mengimport komoditi tersebut memandangkan pengeluarannya berada pada 113 peratus tahap sara diri (SSL).

Bagaimanapun, 70 peratus daripada kos pengeluaran ayam disumbangkan daripada makanan haiwan tersebut.
“Untuk memastikan harga tidak naik, kerajaan subsidikan makanan dan harga ayam. RM700 juta disubsidi oleh kerajaan untuk pastikan harga ayam rendah dan harga siling kekal pada paras RM8.90.
“Begitu juga dengan harga barang keperluan asas yang lain. Kerajaan berbelanja RM70 bilion untuk memastikan beberapa barang keperluan asas tidak naik. Minyak petrol dan diesel, RON95 disubsidi oleh kerajaan sebanyak RM28 bilion,” katanya. – KOSMO! ONLINE


Terpaksa pandu perlahan, tampal nota maklumkan ‘ibu baru lepas bersalin’
Oleh KOSMO!

3 Julai 2022, 3:52 pm
PETALING JAYA – Sebuah kereta Proton Persona yang ditampal nota kecil di belakangnya memberitahu ada ibu baru lepas bersalin sekali gus pemandunya perlu memandu perlahan, menarik perhatian netizen.
Tindakan berhati-hati pemandu kereta tersebut menerima maklum balas positif daripada netizen selepas video kereta itu dimuat naik oleh seorang pengguna TikTok.
Menerusi video tersebut, kelihatan kereta itu dengan nota kecil ditampal di belakangnya iaitu ‘sorry (maaf), ibu baru lepas bersalin’.
Dalam masa sama, netizen termasuk dalam kalangan ibu meninggalkan komen berkongsi perasaan sama menaiki kereta untuk pulang ke rumah selepas melahirkan bayi.
“Saya anak pertama lahir melalui pembedahan. Tempat cucuk bius naik bisul. Tuhan saja tahu rasa waktu kereta terhentak. Bagus tulis amaran macam ini, barulah boleh memandu dengan tenang,” kata seorang netizen.
“Saya pun pernah kena memandu perlahan sebab anak saudara baru bersalin pembedahan. Tidak boleh hentak kuat sikit,” ujar seorang lagi netizen. -KOSMO! ONLINE


PH belum muktamad pembahagian kerusi
Oleh ASLIZA MUSA

3 Julai 2022, 2:10 pm
IPOH – Pakatan Harapan (PH) masih belum membuat keputusan muktamad mengenai pembahagian kerusi terutama di kawasan yang ditinggalkan Parti Pribumi Bersatu Malaysia (Bersatu) bagi Pilihan Raya Umum ke-15 (PRU-15).
Naib Presiden Parti Amanah Negara (Amanah), Datuk Mahfuz Omar berkata, rundingan dan perbincangan berkaitan perkara tersebut sedang dijalankan oleh kepimpinan tertinggi gabungan berkenaan.
“Kita dalam proses untuk pengagihan kerusi dan apabila sampai masanya, kita akan umumkan berapa jumlah kerusi yang akan diperolehi oleh parti-parti dalam Pakatan Harapan.
“Buat masa sekarang, kita juga masih belum sampai ke peringkat di mana kerusi majoriti Melayu (ditinggalkan Bersatu), hanya akan ditandingi antara Amanah atau PKR. Setakat ini belum lagi (keputusan muktamad),” katanya pada sidang akhbar selepas merasmikan Konvensyen Amanah Negeri Perak 2022 di sini hari ini.
Menurut Mahfuz, pihaknya berharap Amanah akan diberikan tambahan kerusi untuk ditandingi pada pilihan raya umum akan datang selain mengekalkan kerusi yang dimenangi pada PRU-14.
Katanya, pergolakan dalam UMNO ketika ini dilihat memberi kelebihan kepada PH di mana masyarakat akan menilai kepincangan yang berlaku dan kembali memberi sokongan kepada gabungan pembangkang itu.- KOSMO! ONLINE


TH siasat dakwaan bakal haji tipu status kesihatan
Oleh ROHANA MOHD. NAWI

3 Julai 2022, 2:45 pm
KOTA BHARU – Kerajaan mengarahkan Lembaga Tabung Haji (TH) untuk menyiasat dakwaan yang mengatakan terdapat bakal jemaah haji yang menipu status kesihatan mereka untuk mengerjakan rukun Islam kelima itu pada tahun ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pihaknya sudah menyerahkan perkara itu kepada TH dan siasatan awal perlu dijalankan untuk memastikan dakwaan tersebut benar atau sebaliknya.
Menurutnya, perkara tersebut kini sudah berada dalam pengetahuan pihak berwajib dan kerajaan sudah mengarahkan TH untuk menyiasat mengenai dakwaan itu.
“Setakat ini, perkara itu masih belum dapat disahkan kebenarannya dan kita sedang menunggu maklum balas daripada TH.
“Saya tidak menolak kemungkinan faktor cuaca di tanah suci menyumbang kepada kesihatan jemaah terganggu,” katanya ketika ditemui pemberita selepas menyampaikan Program Penyampaian Sumbangan Mangsa Bencana Ribut Dan Kebakaran kepada 13 buah keluarga dalam kawasan Parlimen Pengkalan Chepa hari ini.
Beliau berkata demikian ketika diminta untuk mengulas mengenai dakwaan segelintir jemaah haji merahsiakan status dan tahap kesihatan sebelum terbongkar semasa berada di Tanah Suci.

Dalam program itu, Ahmad Marzuk menyampaikan sumbangan kepada seorang ibu tunggal, Che Khadijah Che Ahmad, 63, selepas rumahnya di Mukim Siti Manis, Pengkalan Chepa di sini terbakar baru-baru ini.
Mengulas lanjut, menurut Ahli Parlimen Pengkalan Chepa itu, beliau menasihatkan jemaah yang sudah atau bakal berlepas ke Mekah agar menyediakan bekalan ubat yang secukupnya bagi mengelak sebarang kemungkinan kelak.
Katanya, bekalan ubat-ubatan itu diharap dapat menjamin tahap kesihatan jemaah agar sentiasa berada dalam jeadaan baik sekali gus dapat mengerjakan ibadah haji dengan sempurna. – KOSMO! ONLINE


Kerajaan tangani isu ketirisan bekalan minyak masak peket ke Thailand
Oleh ROSLIZA MOHAMED

3 Julai 2022, 2:25 pm
KOTA BHARU – Kerajaan sedang berusaha untuk menangani isu melibatkan ketirisan bekalan minyak masak peket yang merupakan bahan subsidi diseludup ke negara jiran.
Menteri di Jabatan Perdana Menteri (Ekonomi), Datuk Seri Mustapa Mohamed berkata, beliau telah mengadakan perbincangan secara tidak rasmi dengan Kementerian Perdagangan Dalam Negeri dan Hal Ehwal Pengguna (KPDNHEP) Kelantan untuk mengetahui situasi sebenar kegiatan tersebut.
Menurutnya, beliau mengakui bahawa telah membaca banyak laporan berkaitan kes penyeludupan minyak masak melalui media dan pihaknya terus mengadakan perbincangan tidak rasmi dengan pihak berkaitan.
“Kita juga akan mengumpul maklumat dan paling penting adalah untuk mengetahui keadaan sebenar yang berlaku. Selain itu, kita juga sedang menyiasat mengenai syarikat-syarikat yang terlibat dengan kegiatan membungkus semula minyak-minyak masak itu.
“Isu kekurangan bekalan minyak masak yang disebabkan oleh penyeludupan ini perlu disiasat dan dikaji secara menyeluruh. Ini kerana, kerajaan yang membayar subsidi, namun ia dinikmati oleh orang asing,” katanya ketika ditemui pemberita selepas memantau harga barangan keperluan dan runcit di Pusat Transformasi Luar Bandar (RTC) Tunjong di sini, hari ini.
Dalam tinjauan itu, Mustapa yang juga Ahli Parlimen Jeli berpuas hati apabila peniaga-peniaga di RTC yang mengikut harga siling ditetapkan kerajaan bagi sesetengah barangan dengan tidak menaikkan harga jualan terlalu tinggi.

Mengulas lanjut, menurutnya, ketirisan bekalan minyak masak peket tidak sepatutnya berlaku kerana kerajaan telah membayar subsidi pada kos yang sangat tinggi.
Katanya, kegiatan itu tidak boleh diterima dan pihak tertentu perlu menjalankan siasatan yang lebih terperinci berhubung penyelewengan dan penyeludupan minyak masak peket. – KOSMO! ONLINE


Rebah sebelum sempat jalani rawatan dialisis
Oleh TENGKU DANISH BAHRI TENGKU YUSOFF

3 Julai 2022, 2:31 pm
KUALA NERUS – Hasrat seorang lelaki warga emas untuk menjalani rawatan dialisis tidak kesampaian apabila dia tiba-tiba rebah sebelum disahkan meninggal dunia di Kampung Seberang Takir di sini hari ini.
Lim Tong Sang, 73, dikatakan tiba-tiba rebah sejurus melangkah keluar dari kenderaan pacuan empat roda, Toyota Hilux dinaikinya sebaik tiba di hadapan pusat hemodialisis berkenaan pada pukul 7.40 pagi.
Rakan mangsa, Chong Yean Kam, 56, berkata, menjalani rawatan dialisis di pusat hemodialisis tersebut merupakan rutin Tong Sang setiap minggu.
“Dia menyewa bersendirian di sebuah rumah di sebelah bengkel membaiki kenderaan saya di Kampung Pulai Baru, Tepoh sejak lebih 30 tahun lalu.
“Ahli keluarganya yang lain termasuk anak-anaknya kini menetap di Yong Peng, Johor,” katanya ketika ditemui Kosmo! di lokasi kejadian di Kampung Seberang Takir di sini hari ini.
Sementara itu Ketua Polis Daerah Kuala Terengganu, Asisten Komisioner Abdul Rahim Md. Din yang dihubungi mengesahkan kejadian tersebut.

Beliau berkata, setakat ini, kes berkenaan diklasifikasikan sebagai mati mengejut dan mayat mangsa telah dihantar ke Unit Forensik Hospital Sultanah Nur Zahirah di sini untuk tindakan lanjut. – KOSMO! ONLINE


Syarikat penerbangan lancar mogok di serata Eropah
Oleh KOSMO!

3 Julai 2022, 2:00 pm
LONDON – Percutian musim panas di Eropah bertukar  huru-hara tahun ini berikutan mogok besar-besaran oleh pekerja penerbangan di samping masalah kekurangan kakitangan, lapor akhbar Metro UK kelmarin.
Pelancong Britain berdepan masalah seperti  penangguhan jadual, pembatalan penerbangan dan kehilangan bagasi  di beberapa  lapangan terbang paling sibuk di negara itu sejak beberapa minggu lalu.
Lebih banyak isu lain dijangka berlaku selepas kakitangan syarikat penerbangan British Airways di Lapangan Terbang Heathrow membuat keputusan mengadakan piket.
Kira-kira 700 pekerja dilaporkan akan melancarkan mogok antara bulan ini hingga September selepas British Airways gagal membayar potongan gaji 10 peratus  yang dilakukan semasa pandemik.
Namun, situasi  itu tidak hanya berlaku di Britain. Pekerja sektor penerbangan di negara Eropah  lain termasuk Perancis, Sepanyol, Itali, Jerman dan rantau Scandinavia juga merancang untuk mogok.
Selain itu, isu kekurangan pekerja turut menyebabkan masalah  seperti penangguhan jadual penerbangan dan pengurusan bagasi di lapangan terbang di Romania serta Portugal.

Menurut laporan, kakitangan syarikat penerbangan Easyjet akan melancarkan mogok tiga fasa pada bulan ini yang bermula  kelmarin dan hari ini di samping  15 hingga 17 Julai serta 29 hingga 31 Julai ini.
Kakitangan Ryanair pula berpiket selama tiga hari di Sepanyol yang bermula Khamis lalu hingga semalam. Tindakan mereka menyebabkan penerbangan di 10 lapangan terbang Sepanyol termasuk  Madrid, Malaga, Barcelona, Alicante, Sevilla dan  Palma terjejas.
Mogok serupa diadakan di Lapangan Terbang Charles de Gaulle (CDG), Paris dan beberapa lapangan terbang lain.
Pihak berkuasa penerbangan awam Perancis berkata, 17 peratus daripada penerbangan yang telah dijadualkan dibatalkan kelmarin dan banyak lagi dijangka berdepan nasib sama. – Agensi


Penganggur samun kedai serbaneka guna pistol mainan diberkas
Oleh OTHMAN YAHAYA

3 Julai 2022, 2:04 pm
SUNGAI PETANI – Kegiatan jahat seorang penganggur berusia 26 tahun melakukan samun ke atas kedai serbaneka dengan menggunakan pistol mainan berakhir apabila dia ditahan polis kira-kira 16 jam selepas melakukan jenayah itu di sebuah premis di Tikam Batu di sini pada Ahad lalu.
Lelaki terbabit ditahan di rumahnya di Kampung Pinang Tunggal dekat sini kira-kira pukul 5.30 petang selepas wajahnya berjaya dirakam televisyen litar tertutup (CCTV) kedai serbaneka tersebut.
Ketua Polis Daerah Kuala Muda, Asisten Komisioner Zaidy Che Hassan berkata, pihaknya berjaya menjejaki suspek dan memberkasnya selepas 16 jam dia menyamun sebuah kedai serbaneka di Tikam Batu di sini yang mengakibatkan kerugian RM100.
Katanya, dalam penahanan itu, polis menemui sepucuk pistol mainan disyaki digunakan suspek untuk melakukan rompakan selain pelbagai peralatan pecah rumah.
“Kita turut merampas sebuah motosikal jenis Duke 200 yang dipercayai digunakan suspek semasa melakukan samun kedai serbaneka di Tikam Batu pada pukul 1.30 pagi, 26 Jun lalu.
“Semakan rekod mendapati motosikal itu dilaporkan hilang pada hari sama suspek melakukan samun,” katanya pada sidang akhbar di Ibu Pejabat Polis Daerah Kuala Muda di sini hari ini.

Menurutnya, pemeriksaan lanjut ke atas rumah suspek turut menemui tiga peket plastik lut sinar mengandungi ketulan kristal disyaki dadah jenis syabu seberat 2.62 gram. – KOSMO! ONLINE


Anwar cuma mahu cari populariti – Noh
Oleh ABDUL RAZAK IDRIS

3 Julai 2022, 1:51 pm
SHAH ALAM – Kenyataan Ketua Pembangkang, Datuk Seri Anwar Ibrahim yang melabelkan kerajaan sebagai ‘bangang’ dalam isu peningkatan kos hidup rakyat disifatkan hanya mencari populariti.
Menteri Pembangunan Usahawan dan Koperasi, Tan Sri Noh Omar berkata, kerajaan telah mewujudkan pelbagai mekanisme untuk mengurangkan beban kos hidup rakyat termasuk memberi subsidi berbilion ringgit.
Katanya, kenyataan Anwar itu seakan tidak faham dengan proses pentadbiran kerajaan walaupun beliau pernah menjadi Menteri Kewangan dan Timbalan Perdana Menteri.
“Paling terbaharu, kerajaan telah menubuhkan Pasukan Khas Jihad Tangani Inflasi yang dipengerusikan oleh Tan Sri Annuar Musa untuk mengatasi masalah inflasi yang dijangka berlaku tidak lama lagi.
“Anwar seharusnya memahami apa yang dikatakannya kerana rakyat melihat beliau seakan ingin mencari populariti atas isu yang sedang ditangani dengan pemberian subsidi berbilion ringgit,” katanya selepas merasmikan Mesyuarat Koperasi Perkhidmatan Pelajaran Nasional (Kopenas), hari ini.
Mengulas lanjut, Noh berkata, kerajaan juga telah menubuhkan Majlis Tindakan Sara Hidup Negara (Naccol) dan Jawatankuasa Teknikal Menangani Isu Sekuriti Bekalan Makanan Negara bagi memastikan rakyat tidak terkesan dengan peningkatan kos makanan seperti ayam dan telur. -KOSMO! ONLINE


Danial Zaini sah bergelar suami kepada ahli perniagaan
Oleh SAIRUL ZAMRI MISRANI

3 Julai 2022, 2:15 pm
PETALING JAYA – Hanya dengan sekali lafaz, penyampai radio Era FM, Danial Zaini sah bergelar suami kepada suri hati pilihannya, Yasmine Umira Yahya sekitar pukul 10 pagi semalam.
Pasangan itu selamat dinikahkan dalam satu majlis penuh istiadat dan meriah di Timorra Avanue, Kuantan, Pahang.
Pasangan mempelai dinikahkan bapa Yasmine, Yahya Abdul Rashid, dengan disaksikan hampir 100 tetamu termasuk ahli keluarga, rakan artis dan sahabat handai.
Yasmin menerima mas kahwin RM22.50 dan wang hantaran berjumlah RM17,777,77 berserta seutas rantai emas dan sebentuk cincin.
Wanita berasal dari Kuantan, Pahang itu turut menerima tujuh dulang hantaran berbalas sembilan daripada pihak lelaki.
Selain itu, majlis turut diserikan dengan kejutan pelancaran lagu terbaharu daripada juara Maharaja Lawak Mega 2021 itu yang bertajuk Hati yang ditulisnya sendiri.

“Sejujurnya ini adalah pengalaman yang indah dan sangat dinantikan, ramai rakan rakan artis saya terkejut dan tak menyangka saya sudah bergelar suami hari ini (semalam).
“Pelbagai dugaan telah kami hadapi ketika tempoh pertunangan, tapi alhamdulillah kami berjaya hadapi dugaan yang mendatang.
“Saya sangat terharu dengan sokongan mereka yang sudi menjadikan majlis pada hari ini sangat meriah,” kata Danial.
Terdahulu, pasangan merpati dua sejoli itu mengikat tali pertunangan pada 25 Disember 2021, namun memutuskan untuk merahsiakan perkara itu daripada pengetahuan ramai demi menjaga privasi Yasmine serta keluarga. – KOSMO! ONLINE


Raih RM600 seminggu punca jadi keldai akaun
Oleh ISKANDAR SHAH MOHAMED

3 Julai 2022, 2:20 pm
KUALA SELANGOR – Imbuhan sewaan sehingga RM600 seminggu menjadi tarikan ramai individu terpedaya menjadi keldai akaun.
Perkara itu didedahkan Ketua Polis Selangor, Datuk Arjunadi Mohamed apabila sindiket penipuan rata-ratanya menggunakan taktik mencari keldai akaun di media sosial.
Katanya, sebahagian besar individu itu tidak mengenali penjenayah yang menjalankan kegiatan haram berkenaan.
“Keldai akaun kemudian memberi nombor akaun bank untuk disewa malah ada yang memberikan kad mesin pengeluaran automatik (ATM) kepada Along.
“Mereka antaranya mungkin terpengaruh dengan imbuhan ditawarkan antara RM100 hingga RM600 untuk setiap kali sewaan akaun,” katanya pada sidang akhbar selepas merasmikan Taman Angkat Skuad Aman Wanita (Amanita) Kontinjen Selangor di Taman Penggawa di sini, hari ini.
Beliau memberitahu, seramai 1,364 keldai akaun diberkas selepas terbabit dalam sindiket penipuan di Selangor sepanjang enam bulan pertama tahun ini.

Ujarnya, berdasarkan statistik menunjukkan kesemua suspek terdiri daripada 928 lelaki dan 436 wanita berusia lingkungan 20 hingga 40-an.
“Majoriti keldai akaun itu didapati menyedari tindakan mereka adalah menyalahi undang-undang. Kesemua individu itu ditahan mengikut Seksyen 420 dan 424 Kanun Keseksaan iaitu kesalahan menipu dan bersubahat.
“Sebanyak 60 peratus daripada suspek yang ditahan itu telah didakwa di mahkamah atas kesalahan terutama membenarkan akaun bank digunakan bagi aktiviti jenayah,” jelasnya.-KOSMO!ONLINE